Jenazah Awang Askandar dibawa turun guna helikopter ke Kathmandu hari ini

(Jenazah pendaki Malaysia Everest 2023 (ME 2023), Awang Askandar Ampuan Yaacub,56 dibawa turun ke Kathmandu hari ini)

KUALA LUMPUR, 22 Mei - Usaha membawa turun jenazah Allahyarham Leftenan Kolonel Awang Askandar Ampuan Yaacub, 55, Pengarah Angkatan Pertahanan Awam (APM) Negeri Kedah dari Everest Base Camp ke Kathmandu akan dilakukan dengan menggunakan helikopter pada hari ini.Kementerian Luar Negeri melalui kenyataan berkata usaha itu akan dilakukan sekiranya operasi membawa turun jenazah dari Camp 4 berjalan seperti dijadualkan.Selain itu, pihak berkuasa tempatan sedang mengesan seorang lagi peserta Misi Malaysia Everest 2023 (ME 2023) yang hilang, Muhammad Hawari Hashim."Usaha SAR (mencari dan menyelamat)  udara telah dijalankan semenjak 20 Mei 2023, namun masih tidak berjaya mengesan mangsa. "Proses mencari dan menyelamat kini diteruskan dengan SAR darat di kawasan lurah-lurah ais bermula dari 21 Mei 2023, " menurut kenyataan Wisma Putra hari ini.Kenyataan sama memaklumkan pihak kementerian menerusi Kedutaan Besar Malaysia di Kathmandu akan terus menghulurkan bantuan konsular sewajarnya bagi memastikan proses membawa pulang jenazah dan misi SAR berjalan lancar."Sebarang perkembangan terkini akan dimaklumkan dari semasa ke semasa, " tambah kenyataan itu.

(Pendaki Malaysia Everest 2023 (ME 2023) Orang Kurang Upaya (OKU) pendengaran, Muhammad Hawari Hashim)

Allahyarham Awang Askandar adalah Ketua APM, Kedah berasal dari Sabah.Pada 19 Mei lalu, arwah dikatakan terjatuh ketika berada pada ketinggian 8,000 meter dari aras laut dan hanya 20 minit pendakian memisahkan arwah dengan puncak Everest.Difahamkan, arwah dilaporkan meninggal dunia kira-kira pukul 10.30 pagi waktu Nepal iaitu sekitar 12.45 tengah hari waktu Malaysia.

BERITA BERKAITANInsiden ragut nyawa pendaki negara di Everest satu iktibarWisma Putra sahkan kematian dan kehilangan pendaki Gunung EverestPengarah APM Kedah meninggal dunia di Everest


Penganjuran Minggu Perpaduan penting untuk semarakkan semangat rakyat - PM

KUALA LUMPUR, 22 Mei - Penganjuran Minggu Perpaduan adalah penting dalam menyemarakkan semangat rakyat di negara ini.Perdana Menteri, Datuk Seri Anwar Ibrahim berkata selain itu, ia mampu menyebarkan pengetahuan, kefahaman dan penghayatan berkaitan kepelbagaian budaya serta segmen kenegaraan yang menerapkan semangat patriotisme kepada rakyat Malaysia. Menerusi catatan di laman Facebook, Perdana Menteri memaklumkan beliau menghadiri majlis Sambutan Minggu Perpaduan Negara peringkat kebangsaan di Kuching, semalam.“Saya kagum dengan pelbagai persembahan disaluti elemen perpaduan yang turut dihayati rakyat jelata kendatipun cuaca panas di Kuching,” katanya.Perasmian majlis itu, yang bertemakan ‘Perpaduan Dalam Kepelbagaian,’ disempurnakan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah. Majlis penuh keharmonian itu turut dihadiri Yang Dipertua Negeri Sarawak Tun Abdul Taib Mahmud, Premier Sarawak Tan Sri Abang Johari Tun Openg dan Timbalan Perdana Menteri Datuk Seri Fadillah Yusof serta menteri-menteri Kabinet. Minggu Perpaduan 2023, yang berlangsung dari 20 hingga 28 Mei, turut diadakan di 15 lokasi antaranya Dataran Bertam di Pulau Pinang, Dewan Masyarakat Papar di Sabah, Dataran Tasik Kluang di Johor dan Pusat Rekreasi Pantai Balok, Kuantan di Pahang.

(Sambutan Minggu Perpaduan Negara peringkat kebangsaan di Kuching  disempurnakan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah)


Dr Zaliha bentang komitmen digitalkan sistem penjagaan kesihatan pada WHA ke-76

KUALA LUMPUR, 21 Mei - Menteri Kesihatan Dr Zaliha Mustafa membentangkan komitmen Malaysia untuk mendigitalkan sistem penjagaan kesihatan negara dan pendekatan berasaskan data pada Persidangan Kesihatan Sedunia (WHA) ke-76 di Geneva, Switzerland. Beliau berkata komitmen itu dinyatakan bagi meningkatkan taraf perkhidmatan kesihatan di negara ini."Sesi seterusnya menyentuh hal terkait kesediaan menghadapi pandemik, dengan penekanan khusus terhadap mempromosikan kesaksamaan pembangunan produk kesihatan dan teknologi," katanya dalam hantaran menerusi Facebooknya. Dr Zaliha berkata beliau memulakan tugasnya dengan menghadiri Mesyuarat Menteri-Menteri Kesihatan Komanwel (CHMM) untuk membincangkan iltizam negara-negara anggota untuk mencapai Kesihatan Sejagat (UHC) menjelang 2030.

Beliau turut menegaskan peranan mustahak Penjagaan Kesihatan Primer bagi mencapai Kesihatan Sejagat pada persidangan yang berlangsung bermula 21 hingga 30 Mei itu. Dr Zaliha turut menyeru Menteri-Menteri Kesihatan Komanwel untuk memberikan insentif berbentuk penstrukturan cukai, pembiayaan Penyelidikan dan Pembangunan (R&D) serta kerjasama strategik bersama pihak berkepentingan berkaitan bagi menggalakkan perkembangan industri pembuatan tempatan di negara masing-masing."Nantikan perkembangan dari semasa ke semasa delegasi Kementerian Kesihatan di Geneva, demi rakyat dan sistem kesihatan Malaysia yang lebih baik," katanya. - BERNAMA


Penggunaan alat timbang neraca dimansuh dalam tempoh setahun - Salahuddin

PUTRAJAYA, 21 Mei - Penggunaan alat timbang neraca akan dimansuhkan sepenuhnya dalam tempoh setahun dari sekarang dan akan digantikan dengan alat penimbang elektronik.Menteri Perdagangan Dalam Negeri dan Kos Sara Hidup Datuk Seri Salahuddin Ayub berkata, perbincangan dengan pihak Kementerian Perdagangan Dalam Negeri dan Kos Sara Hidup (KPDN) dengan pemain industri serta pihak berkuasa akan dibuat, sebelum sistem tersebut dilaksanakan. Sesi libat urus bersama pemain industri dan pihak penguat kuasa, berhubung keputusan kerajaan itu akan diadakan, bagi memastikan bekalan mesin berkenaan mencukupi, harga bersesuaian serta memberi masa kepada peniaga untuk mendapatkan alat berkenaan."Pada masa ini, hanya 25 peratus alat timbang elektronik digunakan di seluruh negara, dan KPDN turut merancang untuk mengadakan beberapa siri perbincangan dengan pelbagai pihak, bagi mengatasi isu berkaitan timbang dan sukat ini," katanya kepada pemberita selepas merasmikan Sambutan Hari Metrologi Sedunia di sebuah pusat beli-belah di sini.

Salahuddin berkata dalam proses melaksanakan penggunaan penimbang baharu itu, kerajaan akan turut memberi perhatian terhadap isu berkaitan kecukupan bekalan dan harga alat tersebut, bagi memberi masa kepada peniaga mendapatkan alat timbang itu.Beliau berkata KPDN telah meneliti dan melantik beberapa syarikat untuk membekalkan alat penimbang elektronik berkenaan. Dalam pada itu, hingga kini penggunaan alat timbang elektronik dalam pasaran adalah sebanyak 25 peratus. Sempena Hari Metrologi itu, penganjur sambutan tersebut De Metrology Sdn Bhd menerima sijil pengiktirafan Malaysia Book of Records sebagai Most Measuring Instruments kerana mencatat 3,197 jumlah verifikasi alat timbang dan sukat iaitu paling banyak dalam tempoh sehari pada 16 Mei lepas.


Kerjasama strategik kementerian, agensi berjaya kurangkan pengangguran - Sivakumar

PUTRAJAYA, 20 Mei - Kadar pengangguran negara berjaya dikurangkan daripada 599,600 pada suku tahun keempat 2022 kepada 588,700 orang pada suku tahun pertama tahun ini, menerusi kerjasama strategik dengan pelbagai kementerian dan agensi kerajaan.Menteri Sumber Manusia V. Sivakumar dalam satu kenyataan berkata, kadar pengangguran antara negeri turut berkurangan, yang selari dengan penurunan kadar pengangguran nasional, dengan Wilayah Persekutuan Putrajaya mencatatkan kadar pengangguran terendah iaitu 0.8 peratus, diikuti Perlis (2.1 peratus), Pulau Pinang (2.3 peratus) dan Negeri Sembilan (2.5 peratus).Beliau berkata antara inisiatif yang dilaksanakan Kementerian Sumber Manusia (KSM) menerusi Pertubuhan Keselamatan Sosial (Perkeso), Talentcorp, Human Resource Development Corp (HRDC) dan Jabatan Pembangunan Kemahiran, ialah dengan menyediakan portal pekerjaan MyFutureJobs iaitu platform secara maya, bagi membuat padanan pekerjaan berdasarkan kelayakan, kemahiran, gaji dan keperluan majikan, untuk membantu pencari kerja mendapat peluang pekerjaan."Seramai 793,086 orang pencari kerja, berjaya ditempatkan ke alam pekerjaan sehingga April 2023," katanya.Sivakumar berkata Perkeso melaksanakan program temuduga di semua pejabat negeri secara harian dan mingguan, serta melaksanakan Karnival Pekerjaan yang berskala besar.Bagi tahun ini, sebanyak 4,130 program disasarkan dan setakat April 2023, sebanyak 1,127 program telah dilaksanakan, dengan 5,121 orang pencari kerja berjaya mengisi kekosongan pekerjaan.

"Kerajaan telah menandatangani Memorandum Perjanjian (MoA) bersama syarikat berkaitan kerajaan (GLC) dan syarikat-syarikat swasta, yang meliputi bidang-bidang latihan bagi mengatasi masalah ketidakpadanan kemahiran dan isu pengangguran dalam kalangan pelajar Pendidikan dan Latihan Teknikal dan Vokasional (TVET)," katanya lagi. Beliau berkata bawah Bajet 2023, KSM diberi mandat untuk melaksanakan inisiatif Program Pasaran Buruh Aktif yang telah dilancarkan pada 1 Mei, antaranya Program Transisi Pekerjaan Untuk Perantis TVET dan Lepasan Sekolah atau Kerjaya TVET, yang menyediakan bayaran insentif sebanyak RM600 sebulan untuk tempoh tiga bulan kepada majikan yang menggajikan graduan TVET.Menurut Sivakumar, program Bina Kerjaya Pekerja Informal Gig Riders juga menyediakan elaun RM300 sebulan bagi tempoh tiga bulan kepada pekerja gig, yang aktif menjalani latihan kemahiran untuk mendapat pekerjaan stabil dalam sektor formal serta program peningkatan kemahiran bagi Perantis TVET dan pelajar lepasan sekolah.Selain itu, katanya pelanjutan insentif penggajian secara bersasar menerusi Program Daya Kerjaya yang membabitkan penempatan pekerjaan bagi kumpulan sasar dalam kalangan belia yang lama menganggur dan golongan rentan antaranya miskin tegar, individu diparol, bekas banduan, wanita, Orang Asli dan Orang Kurang Upaya (OKU).Beliau berkata majikan yang berjaya melaksanakan pengambilan pekerja baru di bawah kategori berkenaan layak mendapat sehingga RM1,800 bagi setiap individu.


Rangkaian 5G capai hampir 60 peratus di Malaysia - Fahmi

KUCHING, 20 Mei - Peratus capaian rangkaian 5G di Malaysia setakat penghujung April lalu telah mencapai 59.5 peratus, kata Menteri Komunikasi dan Digital Fahmi Fadzil.Katanya peratus capaian rangkaian 5G bagi negeri Sarawak pula telah mencapai 34 peratus.“Jumlah capaian (di Sarawak) ini bagi saya belum memadai, oleh sebab itu saya minta Kerajaan Sarawak untuk menyenaraikan beberapa lokasi (untuk diberi capaian 5G) dan menyelaras dengan pihak Suruhanjaya Komunikasi dan Multimedia Malaysia (MCMC).“Penyelarasan ini penting bagi memastikan lokasi yang diingini kerajaan negeri itu akan dapat kita ‘rollout’ 5G dalam masa terdekat,” katanya semasa berucap di Sambutan Hari Telekomunikasi dan Masyarakat Berinformasi Sedunia 2023 di sini.

Fahmi sebelum ini dilaporkan berkata kerajaan mempunyai sasaran 80 peratus kawasan berpenduduk mendapat liputan rangkaian 5G sebelum akhir tahun ini.

Pada majlis lain, Fahmi berkata Suruhanjaya Komunikasi dan Multimedia Malaysia (MCMC) diminta memanggil semua syarikat telekomunikasi bagi mencari jalan penyelesaian mengenai isu menara telekomunikasi yang tidak berfungsi disebabkan ketiadaan piring satelit di Sarawak.Kementeriannya akan mengeluarkan arahan itu kepada MCMC dalam tempoh kurang dua minggu daripada hari ini bagi membincangkan isu yang digelar sebagai ‘menara tiada kuali.’Beliau berkata isu itu merupakan antara beberapa aduan yang diterima sejak beliau memulakan lawatan pertamanya ke Sarawak pada Khamis lepas. "Antara sebab saya ingin datang melihat sendiri keadaan ini ialah untuk mencari jalan penyelesaian... untuk ada Internet berkualiti, kita perlukan menara yang ada kuali... ada kuali, insya-Allah kita dapat Internet berkualiti," katanya ketika berucap pada Majlis Perasmian JIWA Kita MADANI di sini.Fahmi berkata perkara kedua untuk diselesaikan ialah panggilan terputus di kawasan yang mempunyai isyarat lemah."Sebagai contoh, ketika saya masuk ke bangunan ini tadi, hanya satu bar sahaja tanda isyarat. Jadi kita perlukan jalan penyelesaian, apa yang diperlukan untuk dipasang di dalam bangunan ini agar isyarat tidak mengalami masalah," katanya yang berharap untuk 'menoktahkan' permasalah Internet seperti itu dengan segera agar rakyat Malaysia dapat menikmati perkhidmatan berkualiti. - BERNAMA


MOSTI teliti pembangunan hidrogen sebagai sumber tenaga boleh baharu

TANJONG MALIM, 20 Mei - Kementerian Sains, Teknologi dan Inovasi (MOSTI) akan terlibat secara sains dan teknikal dalam penstrukturan sektor tenaga negara ke arah tenaga boleh baharu (TBB).Menterinya, Chang Lih Kang berkata, pihaknya sedang meneliti pembangunan dan perkembangan hidrogen sebagai sumber tenaga boleh baharu."Sekarang MOSTI sedang melihat tentang pembangunan dan perkembangan hidrogen sebagai satu "renewble energy". Itu adalah kawasan yang kita tengah lihat. Tetapi daripada segi polisi itu semua bawah Kementerian Sumber Asli, Alam Sekitar dan Perubahan Iklim (NRECC)," kata Chang Lih, ketika hadir ke Majlis Sambutan Aidilfitri Parlimen Tanjong Malim di Dewan Rajawali, Felda Residence Trolak.

Pada Jumaat, Menteri Ekonomi Rafizi Ramli berkata, kerajaan akan memudahkan dan memperluas penggunaan solar di kediaman domestik, bagi mengimbangi kenaikan tarif elektrik kepada isi rumah berpendapatan tinggi atau T20.Usaha itu melibatkan penstrukturan sektor tenaga daripada campuran tenaga elektrik kepada tenaga boleh baharu (TBB).


PRN: UMNO ada pendekatan tertentu santuni pengundi parti - Ahmad Zahid

MACHANG, 20 Mei - UMNO mempunyai pendekatan tertentu dalam menyantuni pengundinya untuk menyokong parti komponen dalam Kerajaan Perpaduan pada Pilihan Raya Negeri (PRN) di enam negeri akan datang.Presidennya Datuk Seri Dr Ahmad Zahid Hamidi berkata perkara sama pernah dilakukan UMNO di dalam Barisan Nasional (BN) dan kali ini ia dilakukan atas dasar kebersamaan parti-parti yang mendukung Kerajaan Perpaduan.UMNO mengakui bukan tugas mudah untuk meyakinkan akar umbi dalam memberi sokongan kepada rakan kompenan parti lain yang membentuk Kerajaan Perpaduan.“Dahulu pengundi-pengundi UMNO, ertinya pengundi BN turut menyokong calon-calon daripada MCA, MIC, serta parti-parti (komponen) lain yang ada dalam BN.“Kaedah yang sama digunakan bukan kerana nama parti, tetapi atas rasa kebersamaan parti-parti yang ada dalam Kerajaan Perpaduan,” kata Pengerusi BN itu.

(Zahid ditemui media selepas menghadiri Majlis Sambutan Hari Raya Aidilfitri Felcra Berhaddi Bukit Tiu, di sini/FOTO BERNAMA)

Hadir sama, Pengerusi Felcra Berhad yang juga Pengerusi Perhubungan UMNO Kelantan, Datuk Ahmad Jazlan Yaakub.Mengenai senarai calon bagi enam PRN itu, Ahmad Zahid yang juga Timbalan Perdana Menteri berkata parti itu telah mempunyai senarai pendek calon, selepas perbincangan diadakan bersama Pengerusi Perhubungan BN di enam negeri terbabit.Enam negeri yang akan mengadakan PRN tahun ini ialah Selangor, Negeri Sembilan, Pulau Pinang, Kedah, Kelantan dan Terengganu.


Keluasan tanah untuk aktiviti agromakanan dikenal pasti

MACHANG, 20 Mei - Kerajaan menerusi Felcra Berhad sedang mengenal pasti keluasan tanah yang mencukupi, digunakan untuk aktiviti agromakanan. Timbalan Perdana Menteri, Datuk Seri Dr Ahmad Zahid Hamidi berkata pendekatan itu diambil bagi membolehkan Felcra turut terlibat membantu Kementerian Pertanian dan Keterjaminan Makanan (KPKM) meningkatkan pengeluaran bahan makanan seterusnya mengurangkan kebergantungan terhadap import bekalan seperti beras daging, ayam dan telur.  Secara tidak langsung memberi peluang kepada peserta Felcra dan generasi seterusnya sebagai tenaga kerja dalam bidang terbabit. "Ia tidak berhasrat untuk bersaing dengan mana-mana pengeluar sedia ada, ia sekadar untuk mengurangkan kos sara hidup dan untuk menentukan bahawa soal keselamatan makanan atau keterjaminan makanan ini tidak bermusim iaitu samada di musim perayaan atau di luar musim perayaan," kata Zahid, di sini. Mengulas lanjut, Zahid berkata Felcra juga mempunyai entiti perniagaan lain yang akan terus dipantau bagi mengembangkan lagi urus niaga agensi terbabit. Ketika ini Felcra sudah memiliki 3,000 hektar estet padi di Perak selain telah mengenal pasti kira- kira 18,000 hektar di Sarawak dan Sabah untuk dijadikan estet padi.

(Zahid ketika ditemui pemberita, di sini)

Dalam perkembangan lain, Zahid yang juga Menteri Kemajuan Desa dan Wilayah turut mengumumkan peruntukan RM1 bilion untuk pembekalan air bersih di Kelantan bermula tahun ini.Perkara itu jelas beliau, sebagaimana yang diumumkan Perdana Menteri, Datuk Seri Anwar Ibrahim."Sebagaimana yang saya nyatakan mengikut apa yang di umumkan Yang Amat Berhormat Perdana Menteri, tatakelola dan libaturus secara telus, itu secara operasinya kita serahkan kepada Kementerian Kewangan," katanya. Terdahulu, beliau menghadiri Majlis Sambutan Hari Raya Aidilfitri Felcra Berhad di Bukit Tiu, Machang, yang turut dihadiri, Pengerusi Felcra Berhad Datuk Ahmad Jazlan Yaakub.


Melaka teruskan konsep 'Rent To Own'

JASIN, 20 Mei - Konsep Rent To Own (RTO) atau skim sewa beli diteruskan di Melaka, dalam usaha merealisasikan hasrat rakyatnya memiliki kediaman sendiri, kata Ketua Menteri Melaka, Datuk Seri Ab Rauf YusohKerajaan Negeri melalui Lembaga Perumahan Melaka (LPM) akan mengenal pasti pemohon yang betul-betul layak untuk menerima keistimewaan tersebut.Setakat ini, konsep RTO memanfaatkan 1,150 penerima rumah melalui konsep itu dengan 1,100 melalui program Perumahan Rakyat (PPR) dan 50 menerima rumah sejahtera di tiga lokasi di sekitar negeri itu."Dengan skim sewa beli yang dari RM200 dan RM300 bergantung kepada keluasan rumah yang mana yang dia mahu, kalau nak rumah yang besar sikit RM300,00, jika kecil RM200,000."Jadi skim sewa beli ini berjalan selama 15 tahun setelah 15 tahun selesai bayar, tetapi syaratnya sewaktu sewa beli, dia tidak boleh sewakan kepada orang, tidak boleh jual, perlu duduk dan rumah juga tidak boleh ditinggalkan," kata, di sini.

(Rauf bercakap kepada pemberita pada Majlis Penyerahan Kunci RumahSsejahtera Lipat Kajang,di sini)

Tambah Rauf, konsep RTO akan dilaksankan secara berterusan di negeri itu dalam meringankan beban rakyat.


Kerajaan komited tingkat pelaburan langsung asing, domestik - PM Anwar

KUALA LUMPUR, 19 Mei - Kerajaan komited untuk menambah baik dan memperkasa ekosistem serta landskap pelaburan negara bagi meningkat dan mengekalkan pelaburan langsung asing (FDI) dan pelaburan langsung domestik (DDI), kata Perdana Menteri Datuk Seri Anwar Ibrahim.Selain itu, katanya, kerajaan juga bersetuju untuk menambah baik ekosistem Agensi Penggalakan Pelaburan (IPA) negara dengan melaksanakan satu inisiatif yang, antara lainnya, akan menyelaras fungsi dan peranan koridor ekonomi wilayah berkaitan pelaburan. "Langkah ini amat penting dalam memastikan pendekatan menyeluruh kerajaan dari segi aktiviti penggalakan pelaburan negara secara lebih tersusun, cekap dan teratur.“Ini juga akan memastikan Malaysia dapat mengoptimumkan sumber sedia ada bagi mengatasi isu pertindihan tanggungjawab antara IPA sekali gus menjamin penyampaian perkhidmatan IPA yang lebih berkesan.“Tadbir urus IPA juga merupakan faktor penting bagi pelabur membuat keputusan dan menilai Malaysia sebagai destinasi pelaburan pilihan," katanya dalam satu kenyataan yang dikeluarkan oleh Pejabat Perdana Menteri hari ini.Anwar berkata, perkara ini dibincangkan semasa Mesyuarat Majlis Pelaburan Negara (MPN) Bil 1/2023 dipengerusikan beliau yang diadakan buat pertama kali selepas diumumkan semasa pembentangan Belanjawan 2023 pada Februari lepas. Anggota tetap Majlis terdiri daripada Menteri Kewangan; Menteri Pelaburan, Perdagangan dan Industri; Menteri Ekonomi; Gabenor Bank Negara Malaysia dan Ketua Setiausaha Perbendaharaan, Kementerian Kewangan.MPN berperanan sebagai badan eksekutif tertinggi dalam merencanakan agenda berkaitan pelaburan sekali gus memastikan tadbir urus pelaburan negara diperkasakan.Majlis itu juga bertanggungjawab untuk menangani isu dan cabaran utama dalam pelaksanaan projek pelaburan, terutamanya yang melibatkan pelaburan strategik dan berimpak tinggi bagi memastikan kelancaran pelaksanaan projek tersebut.“Dalam usaha untuk menyelaras aktiviti penggalakan pelaburan dengan lebih berkesan dan meningkatkan keupayaan IPA dari segi keutamaan strategik, fungsi, sumber manusia, ciri organisasi dan dasar tadbir urus, penyusunan semula ekosistem IPA negara akan dimulakan dengan pelan penyelarasan fungsi dan peranan IPA secara berfasa,” kata Anwar.Sehubungan itu, MPN juga bersetuju untuk memperkasakan Lembaga Pembangunan Pelaburan Malaysia (MIDA) sebagai agensi penggalakan pelaburan utama negara, katanya.

Menurut Perdana Menteri, pengukuhan fungsi penyelenggaraan akaun dan pemantauan oleh IPA serta pemusatan pelaporan maklumat terkini pelaburan di bawah satu platform atau dashboard tunggal juga akan menangani isu pelabur secara tangkas serta menyokong penggubalan dasar untuk pembangunan industri, insentif galakan pelaburan dan memudahcara perjalanan pelabur serta fasilitasi pelaburan yang berkesan.“Hasrat ini adalah selaras dengan teras strategik di bawah Dasar Pelaburan Baharu (NIP) berteraskan Aspirasi Pelaburan Nasional (NIA) yang menggariskan keperluan untuk menilai semula landskap IPA negara agar lebih terancang sekali gus memudahkan perjalanan pelabur,” katanya.Mesyuarat MPN kali pertama itu juga turut membincangkan mengenai pemantauan projek pelaburan khususnya hasil potensi pelaburan menerusi program Misi Penggalakan Perdagangan dan Pelaburan yang diketuai Anwar dan Menteri Pelaburan, Perdagangan dan Industri, Tengku Datuk Seri Zafrul Abdul AzizJumlah pelaburan yang diluluskan dalam pelbagai sektor ekonomi bagi Suku Pertama (S1) tahun 2023 adalah sebanyak RM71.4 bilion, iaitu peningkatan 59.7 peratus berbanding S1 2022 (RM44.7 bilion), merangkumi 1,265 projek yang berpotensi menjana hampir 24,000 pekerjaan bagi rakyat Malaysia. MPN dijadualkan untuk bersidang sekurang-kurangnya empat kali setahun agar setiap inisiatif dan program pelaburan dapat dipantau dan dinilai keberkesanannya.“Kerajaan komited untuk memastikan setiap pelaburan yang diluluskan akan dilaksanakan, dan seterusnya akan memberi impak positif kepada pertumbuhan ekonomi negara.“Kerajaan yakin dasar dan strategi yang digubal akan memperkasakan ekosistem pelaburan dan merancakkan aktiviti pelaburan untuk terus memacu pertumbuhan ekonomi negara serta mengembalikan kedudukan negara sebagai destinasi pelaburan utama di rantau ini,” kata Anwar.- BERNAMA


Kerajaan perkasa kaum wanita beri peluang adil, saksama dalam pelbagai bidang - Anwar

PETALING JAYA, 19 Mei - Kerajaan berusaha memperkasa kaum wanita khususnya dalam sektor ekonomi, kewangan dan sosial, kata Perdana Menteri Datuk Seri Anwar Ibrahim hari ini.Anwar menegaskan kerajaan akan memberikan komitmen dan dukungan berterusan untuk usaha tersebut."Menerusi pelbagai inisiatif dan program yang dirangka, saya percaya wanita akan terus diberi peluang yang adil dan saksama untuk berjaya dalam pelbagai bidang.“Keberadaan kalian sebagai wadah pertemuan dan wacana bagi wanita-wanita dari pelbagai negara merupakan sumber inspirasi yang terbesar,” katanya dalam satu hantaran di Facebook hari ini.Terdahulu awal pagi tadi Anwar bersama isterinya Datuk Seri Dr Wan Azizah Wan Ismail menghadiri Majlis Perasmian pembukaan Persidangan Dunia Ke-30 Associated Country Women of the World (ACWW) di Hotel Marriot, di Putrajaya.

(Datuk Seri Anwar Ibrahim bersama isterinya Datuk Seri Dr Wan Azizah Wan Ismail menghadiri Majlis Perasmian pembukaan Persidangan Dunia Ke-30 Associated Country Women of the World (ACWW) di Hotel Marriot, di Putrajaya. Turut hadir Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan  Raja Permaisuri Agong, Tunku Azizah Aminah Maimunah Iskandariah dan Pemangku Raja Pahang, Tengku Mahkota Tengku Hassanal Ibrahim Alam Shah/FOTO FB Anwar Ibrahim)

Majlis perasmian persidangan tersebut disempurnakan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.Menurutnya, beliau turut merasa berbesar hati dengan kehadiran Raja Permaisuri Agong, Tunku Azizah Aminah Maimunah Iskandariah dan Pemangku Raja Pahang, Tengku Mahkota Tengku Hassanal Ibrahim Alam Shah.Beliau berkata keberadaan ACWW sebagai wadah pertemuan dan wacana bagi wanita-wanita dari pelbagai negara merupakan sumber inspirasi yang terbesar.Anwar yang juga Menteri Kewangan berkata, ACWW mampu membawa wanita ke tahap yang lebih tinggi dalam masyarakat.


Bertugas 24 jam pastikan kelancaran urusan jemaah

(Datuk Dr. Mohd Na'im ditemu bual  semasa melakukan lawatan mengejut ke Bangunan TH, bagi meninjau proses pengurusan dokumentasi jemaah haji 1444 Hijriah)

KUALA LUMPUR, 19 Mei- Pastikan urusan haji jemaah berjalan lancar.Lembaga Tabung Haji menetapkan petugasnya bekerja 24 jam dengan sistem penggiliran, kata Menteri di JPM (Hal Ehwal Agama), Datuk Dr. Mohd Na'im Mokhtar.Ia khusus bagi menyelesaikan pelbagai isu dihadapi jemaah haji, terutamanya berkaitan pasport dan visa."Saya rasa yang paling penting ialah nampak macam mana sukarnya dan betapa komitednya warga kerja tabung haji ini dalam menguruskan visa memastikan permohonan jemaah haji untuk mendapatkan visa berjalan dengan lancar."Kita tengok ada permohonan kita nampak macam mudah tapi bila kita melibatkan dua negara antara kerajaan Malaysia dengan kerajaan Saudi di situ kita nampak cabaran," kata Mohd Na'im semasa melakukan lawatan mengejut ke Bangunan TH, bagi meninjau proses pengurusan dokumentasi jemaah haji 1444 Hijriah.

(Datuk Dr. Mohd Na'im bekata Lembaga Tabung Haji menetapkan petugasnya bekerja 24 jam dengan sistem penggiliran)


Persidangan Dewan DUN Perak tampil berwajah baharu 22 Mei depan

(Yang Dipertua Dewan Negeri Perak, Datuk Mohammad Zahir Abdul Khalid dan Timbalan Yang DiPertua Dewan Negeri Perak, Jenny Choy Tsi Jen melihat keadaan terkini Dewan Negeri hari ini/FOTO Pejabat Setiausaha Kerajaan Negeri Perak)

IPOH, 18 Mei - Persidangan Dewan Undangan Negeri (DUN) Perak ke-15 yang diadakan bermula Isnin depan bakal berwajah baharu serta penukaran karpet di dalam Dewan Persidangan yang sudah 25 tahun tidak ditukar.Pengubahsuaian membabitkan ruang dalaman Dewan Negeri dengan kos dianggar bernilai RM1 juta sejak Februari lalu.Yang Dipertua Dewan Negeri Perak, Datuk Mohammad Zahir Abdul Khalid berkata, antara penambahbaikan yang dilakukan termasuk menaik taraf meja, kerusi, sistem audio dan visual. “Penambahbaikan ini dapat memberikan keselesaan dan suasana yang lebih segar kepada Ahli Dewan, seiring dengan iltizam untuk memartabatkan Dewan Negeri sebagai institusi legislatif tertinggi negeri," katanya pada sidang media sempena Mesyuarat Ketiga, Tahun Pertama Dewan Negeri ke-15 di Bangunan Perak Darul Ridzuan di sini, hari ini.

Hadir sama Timbalan Yang Di-Pertua Dewan Negeri Perak, Jenny Choy Tsi Jen.Mohammad Zahir berkata, sidang DUN Perak akan berlangsung selama empat hari bermula Isnin, 22 Mei hingga Khamis, 25 Mei depan.Persidangan selama empat hari itu melibatkan sesi soalan lisan yang berlangsung selama 90 minit.Dua Rang Undang-Undang (RUU) akan dibawa pada persidangan kali ini iaitu Enakmen Hotel Perak 2023 dan Enakmen Perladangan Unggas (Pindaan) 2023."Seramai 46 orang Ahli Dewan Negeri akan diberikan peluang untuk berbahas berkaitan dua RUU tersebut," katanya.


Anwar terima kunjungan hormat Zhao Leji

(Datuk Seri Anwar Ibrahim hari ini menerima kunjungan hormat Pengerusi JawatankuasaTetap Kongres Rakyat Kebangsaan (NPC) China ke-14, Zhao Leji)

PUTRAJAYA, 19 Mei- Malaysia dan China bersetuju mempertingkat kerjasama bawah Inisiatif Jalur dan laluan (BRI) khususnya dalam projek Taman Perindustrian Berkembar, Projek Laluan Rel Pantai Timur (ECRL) dan Lembah Automotif Berteknologi Tinggi (AHTV).Kedua-dua negara juga berkongsi persefahaman dalam konsep Madani serta nilai-nilai yang membawa manfaat bersama.Perdana Menteri, Datuk Seri Anwar Ibrahim hari ini menerima kunjungan hormat Pengerusi Jawatankuasa Tetap Kongres Rakyat Kebangsaan (NPC) China ke-14, Zhao Leji.Mesyuarat selama sejam di Perdana Putra itu diadakan sebagai sebahagian daripada lawatan kerja tiga hari Zhao ke Malaysia bermula semalam.Dalam kenyataannya, Perdana Menteri menegaskan cadangan penubuhan Tabung Kewangan Asia (AMF) adalah selari dengan aspirasi masa hadapan ekonomi serantau yang lebih kukuh."Malaysia merupakan negara ASEAN pertama yang dikunjungi Zhao selepas menyandang jawatan Pengerusi Jawatankuasa Tetap NPC China ke-14," menurut kenyataan itu.

(Mesyuarat selama sejam di Perdana Putra itu diadakan sebagai sebahagian daripada lawatan kerja tiga hari Zhao ke Malaysia bermula semalam)


Harga rumah tinggi faktor penduduk Pulau Pinang berhijrah beli rumah luas kawasan

TASEK GELUGOR, 18 Mei - Faktor harga rumah tinggi di Pulau Pinang antara penyebab penduduk asal berhijrah ke kawasan sempadan Pulau Pinang, Kedah dan Perak, kata Timbalan Menteri Kemajuan Desa dan Wilayah, Datuk Rubiah Wang.Menurut Rubiah, penduduk memilih untuk berhijrah ke kawasan itu kerana mampu memiliki rumah pada harga yang lebih rendah.Antara kawasan menjadi pilihan penduduk di negeri ini adalah Parit Buntar, Perak iaitu sempadan bahagian Seberang Perai Selatan selain Bandar Baharu, Kulim dan Sungai Petani di Kedah.“Sebab itulah bagi memastikan perkara ini dibendung, Lembaga Kemajuan Wilayah Pulau Pinang (Perda) mengambil inisiatif menyediakan perumahan-perumahan yang mampu dimiliki oleh masyarakat Pulau Pinang khususnya di dalam kawasan Perda, yang kita kategorikan sebagai kawasan luar bandar dan berpendapatan rendah,” katanya dalam sidang akhbar selepas merasmikan Majlis Pelancaran Projek-Projek Perumahan Perda Ventures Incorporated Sdn. Bhd. (PVISB) di sini, hari ini.

(Timbalan Menteri Kemajuan Desa dan Wilayah, Datuk Rubiah Wang pada Majlis Pelancaran Projek-Projek Perumahan Perda Ventures Incorporated Sdn. Bhd. (PVISB)/FOTO Perda)

Rubiah turut menyaksikan pelancaran dua buah projek perumahan mampu milik yang melibatkan kos nilai pembangunan kasar (GDV) sebanyak RM1 bilion.Kata Rubiah, kedua-dua projek anak syarikat milik penuh Perda dijangka siap sepenuhnya pada tahun depan dan 2025.Projek itu melibatkan dua buah taman perumahan iaitu Taman Ara Suria dan Taman Ara Damai di mana kedua-duanya dibangunkan di Tasek Gelugor.Jelasnya sebanyak 2,072 unit hartanah akan dibangunkan bagi Projek Taman Ara Damai yang ditawarkan pada harga bermula RM42,000 ke RM350,000 berdasarkan jenis rumah.Manakala bagi Projek Taman Ara Suria akan membina satu blok rumah pangsa kos rendah 15 tingkat yang menawarkan 127 unit kediaman; rumah teres 1 tingkat (386 unit) dan kedai pejabat dua tingkat (51 unit)."Sehingga kini Perda berjaya menyiapkan sebanyak 10,048 unit perumahan bercampur melalui 24 projek yang dibangunkan sendiri dan empat lagi projek yang dilaksanakan secara usaha sama."Daripada jumlah itu sebanyak 5,395 unit adalah rumah kos rendah dan kos terendah," katanya.


'Yang miskin kita jangan kacau, yang kaya bayar lah' - PM Anwar

IPOH, 18 Mei - Kerajaan Persekutuan akan terus memastikan subsidi secara adil diberikan kepada golongan sasar termasuk B40, kata Perdana Menteri Datuk Seri Anwar Ibrahim.Katanya golongan tersebut perlu sentiasa dibantu untuk meringankan beban mereka."Minyak misalnya, orang miskin naik motor kita subsidi, orang kaya naik Mercedes pun kita bagi subsidi, kita cari kaedah, yang miskin kita jangan kacau, yang kaya pendapatan RM50,000 sebulan, RM100,000 sebulan, bayar lah, jadi itu tetap jadi dasar kita," katanya ketika berucap pada Majlis Ramah Mesra Perdana Menteri bersama Ahli Jawatankuasa Masjid dan Surau Parlimen Tambun di Institut Tadbiran Islam (INTIM) Perak di sini hari ini.

Dalam pada itu, Perdana Menteri kekal dengan pendirian buat pengguna domestik yang menggunakan elektrik berlebihan akan dikenakan caj tarif elektrik semasan dan tidak diberikan subsidi.Katanya, ia tidak akan menjejaskan 80 peratus pengguna sebaliknya ingin mengurangkan beban pengguna domestik terutama golongan B40 dan M40."Jadi kita ambil keputusan jangan ganggu B40, M40, 80 peratus tidak dibebankan, yang kita kenakan hanya T20, itu pun untuk bayar kos sahaja, bukan kerajaan ambil untung," kata Anwar.


Isu air bukan bahan untuk dipolitikkan - PM

PUTRAJAYA, 15 Mei- Isu air yang melanda di beberapa buah negeri termasuk Kelantan dan Sabah bukan bahan untuk dipolitikkan, malah kerajaan perlu mengambil alih tanggungjawab tersebut demi kesejahteraan rakyat.Perdana Menteri, Datuk Seri Anwar Ibrahim berkata, walaupun ia melibatkan perbelanjaan yang besar, pengubahsuaian perlu dilakukan agar negeri berkenaan dapat mengatasi isu berkenaan.Ujar beliau, secara dasarnya, rancangan membaik pulih bekalan air di negeri itu akan mengambil masa yang lama disebabkan ia termasuk dalam Rancangan Malaysia ke-12 (RMKe-12). "Saya akan bincang dengan semua agensi termasuk Kementerian Ekonomi dan Kementerian Kewangan. Itu kena anjakan yang besar, tiada dalam rancangan, ada pun ia secara berperingkat, tetapi saya tidak boleh terima kenyataan ini, ada hal-hal yang patut disegerakan," katanya selepas menyampaikan amanat pada Perhimpunan Bersama Warga Jabatan Perdana Menteri (JPM) di Dewan De’ Seri Endon, Puspanita, di sini.Turut hadir Timbalan Perdana Menteri, Datuk Seri Dr Ahmad Zahid Hamidi dan Ketua Setiusaha Negara, Tan Sri Mohd. Zuki Ali  Dalam pada itu, penjawat awam juga diingatkan untuk sentiasa bersedia melakukan anjakan daripada norma kebiasaan bagi memastikan hasil kerja yang berkualiti."Sebab itu saya minta dengan semangat yang ada, kita bersedia melakukan beberapa anjakan. Umpamanya, kita sekarang persiapkan kajian semula separuh penggal RMKe-12, bukan bermakna kita meremehkan usaha yang lama, tetapi kita mesti ada semangat untuk sentiasa berusaha ke arah lebih cemerlang untuk tengok sebarang kelemahan," katanya.Dalam majlis sama, Perdana Menteri turut menyatakan, semua parti dalam Kerajaan Perpaduan memberi sepenuh komitmen untuk tidak melayan sebarang sabotaj bagi menjatuhkan kerajaan.Ini memandangkan banyak program yang dirangka kerajaan sekarang lebih banyak menyantuni rakyat serta menyakinkan berikutan adanya kerajaan yang stabil."Konvensyen Nasional Kerajaan Perpaduan semalam telah menetapkan satu bentuk kerajaan yang kukuh.

"Ketua-ketua parti, baik Pakatan Harapan (PH), Barisan Nasional (BN) Gabungan Parti Sarawak (GPS) dan Gabungan Rakyat Sabah (GRS) bagi komitmen sangat jelas dan tidak akan melayan terhadap sebarang percubaan untuk mensabotaj kerajaan," katanya.

(Anwar Ibrahim pada Perhimpunan Bersama Warga JPM diDewan De’ Seri Endon, Putrajaya)


Sultan Perak berkenan berangkat ke Majlis Rumah Terbuka Malaysia Madani

(Sultan Perak Sultan Nazrin Shah beramah mesra dengan Datuk Seri Anwar Ibrahim ketika baginda berkenan berangkat ke Majlis Rumah Terbuka Malaysia MADANI/BERNAMA)

TAMBUN, 18 Mei- Sultan Perak, Sultan Nazrin Muizzuddin Shah berkenan berangkat ke Majlis Rumah Terbuka Malaysia Madani Negeri Perak di Sunway Lost World Of Tambun, Ipoh, malam tadi.Keberangkatan tiba Baginda pada jam 8.23 malam diiringi Raja Permaisuri Perak Tuanku Zara Salim.Turut hadir, Perdana Menteri, Datuk Seri Anwar Ibrahim dan isteri, Menteri Besar Perak Datuk Seri Saarani Mohamad, jemaah menteri dan barisan kepimpinan negeri.Dalam majlis itu, Sultan Nazrin dan Tuanku Zara berkenan beramah mesra bersama 50,000 tetamu yang hadir.Pengunjung juga dihiburkan dengan persembahan artis tempatan termasuk Datuk Jamal Abdillah, Sufiah Suhaimi, Syamel dan Erni Zakri.Pelbagai juadah istimewa Hari Raya disajikan kepada tetamu seperti lemang, ketupat, rendang dan sate serta makanan tradisi negeri Perak.


Konvensyen Nasional Kerajaan Perpaduan dicadang diadakan di peringkat negeri

(Timbalan Perdana Menteri, Datuk Seri Dr Ahmad Zahid Hamidi menyampaikan ucapan pada Majlis Jamuan Hari Raya Majlis Profesor Negara (MPN) hari ini/ Foto BERNAMA)

CYBERJAYA, 15 Mei - Konvensyen Nasional Kerajaan Perpaduan berjaya mewujudkan keserasian dalam kalangan pemimpin utama parti.Justeru Timbalan Perdana Menteri, Datuk Seri Dr. Ahmad Zahid Hamidi mencadangkan agar ia diadakan di peringkat negeri.Syor itu juga dilihat dapat memberi ruang kepada lebih ramai akar umbi parti menyuarakan pandangan mereka."Saya lihat bahawa harus ada tindakan susulan, di mana saya yakin konvensyen peringkat negeri dicadangkan supaya diadakan, supaya akar umbi dapat turut menyertai dan bukan hanya mendengar, tapi mungkin boleh beri pandangan yang pelbagai untuk mewarnai kepelbagaian, maksud kita harus buka kepada masa untuk menyertainya,"

(Timbalan Perdana Menteri, Datuk Seri Dr Ahmad Zahid Hamidi ketika sidang media selepas menghadiri Majlis Jamuan Hari Raya Majlis Profesor Negara (MPN) hari ini/ Foto BERNAMA)

Beliau berkata demikian dalam sidang media selepas menghadiri Majlis Sambutan Hari Raya Majlis Profesor Negara 2023, di sini hari ini.Ahmad Zahid turut menyatakan soal kemajmukan merupakan satu hakikat di Malaysia, justeru kepelbagaian, agama dan budaya harus disantuni untuk meraikan perbezaan antara satu sama lain.Semalam, Konvensyen Nasional Kerajaan Perpaduan yang diadakan buat julung kali berjaya menghimpunkan perwakilan dan pemimpin daripada 19 parti politik yang membentuk Kerajaan Perpaduan.


Pembangunan modal insan berpandukan al-Quran, sunnah

(Datuk Seri Anwar melancarkan buku bertajuk ‘Penyingkap Hukum Siri 5’ sempena Seminar Antarabangsa Imam As-Syafi'i/BERNAMA)

KUCHING, 18 Mei- Pembangunan modal insan negara harus berpaksikan kepada tiga akidah penting iaitu menjaga solat lima waktu, tatakelola dan keadilan, selian menjadikan era khalifah-khalifah Islam sebagai panduan pimpinan. Perdana Menteri, Datuk Seri Anwar Ibrahim berkata perkara itu perlu diangkat di kala dunia semakin beralih kepada pemikiran baharu yang melupakan tunjang utama rohaniah.“Khalifah Islam dalam negara majoriti Islam tidak pernah meremehkan tuntutan kecil. Itu kekuatan Islam yang harus dipelihara” katanya dalam majlis perasmian Seminar Antarabangsa Imam Syafi’i di Pusat Konvensyen Borneo Kuching di sini.Seminar antarabangsa dua hari bersempena 60 tahun Sarawak ini dihadiri lebih seribu peserta dari dalam dan luar negara.Seminar julung kali dianjurkan bagi mengetengahkan kehebatan Muhammad Idris As-Syafi’i atau dikenali sebagai Imam As-Syafi’i dan pendekatannya dalam fiqh Mazhab As-Syafii. Datuk Seri Anwar menambah, dengan meletakkan ajaran al-Quran dan sunnah sebagai panduan hidup, beliau yakin umat Islam tidak akan hanyut dengan kemodenan dunia.

(Datuk Seri Anwar berucap merasmikan Seminar Antarabangsa Imam As-Syafi'i/BERNAMA)


(Datuk Seri Mohamad Sabu berkata, kebergantungan negara pada makanan import masih tinggi terutamanya daging dan bahan makanan industri ternakan seperti jagung dan bijirin)

KAZAN, 19 Mei- Malaysia berminat meningkatkan kerjasama dua hala dalam bidang pertanian dengan Rusia bagi menangani isu bekalan makanan.Menteri Pertanian dan Keterjaminan Makanan, Datuk Seri Mohamad Sabu berkata, kebergantungan negara pada makanan import masih tinggi terutamanya daging dan bahan makanan industri ternakan seperti jagung dan bijirin.Jelasnya, Malaysia akan mendapatkan kepakaran Rusia dan negara lain dalam bidang penyelidikan dan pembangunan produk akuakultur dan agrobioteknologi."Perjumpaan seterusnya, MoU akan ditandatangan dalam beberapa bulan lagi antara Malaysia dengan Rusia. Saya juga telah mengundang menteri pertanian Rusia untuk datang ke KL menandatangani MoU dalam bidang pertanian," kata Mohamad kepada media di sini.Hasrat itu dinyatakan dalam sesi meja bulat Malaysia-Rusia bersempena Forum Ekonomi Antarabangsa ke-14 Rusia-Dunia Islam: Forum Kazan 2023.Sesi itu turut disertai wakil kedua-dua negara antaranya Menteri Pengajian Tinggi, Datuk Seri Khaled Nordin dan Timbalan Menteri Pembangunan Ekonomi Rusia, Dmitry Volvach.Beliau berharap, kerjasama baharu dalam industri pertanian bersama Rusia akan menjadi pemangkin kepada hubungan dagangan lebih kukuh pada masa akan datang.Tahun lalu, jumlah import produk pertanian dari Rusia meningkat 13.7% kepada RM1.08 bilion berbanding RM95 juta pada tahun sebelumnya.Manakala eksport naik 23.2% kepada RM53 juta.

(Datuk Seri Mohamad berkata Malaysia berminat tingkat kerjasama pertanian dengan Rusia)


Malaysia mampu kembali sebagai gergasi ekonomi di rantau ini - PM

(Perdana Menteri, Datuk Seri Anwar Ibrahim beramah mesra dengan para hadirin selepas Konvensyen Nasional Kerajaan Perpaduan di Pusat Dagangan Dunia Kuala Lumpur hari ini/ Foto BERNAMA)

KUALA LUMPUR, 14 Mei - Perdana Menteri, Datuk Seri Anwar Ibrahim yakin barisan jemaah menteri bersama kementerian masing-masing mampu mengembalikan Malaysia sebagai gergasi ekonomi di rantau ini.Jelas beliau, barisan jemaah menteri dan timbalan menteri ketika ini sudah membuktikan pecutan dalam menggerakkan agenda negara berasaskan tadbir urus yang baik dan bersih."Korea Selatan menunjukkan minat untuk melabur sekitar RM24 bilion melalui syarikat ternama seperti Samsung Engineering, SKC, Notingfy Chemical, Hyundai, Coway dan konsortium syarikat courier, China dalam kunjungan kita, ya betul yang dihebahkan kunjungan saya, tetapi yang tidak tercatat ialah kerja menteri-menteri dan kementerian-kementerian sebelumnya, bertungkus-lumus berminggu-minggu untuk mendapat catatan pelaburan tertinggi dalam sejarah, RM170 bilion, ini termasuk Geely-Proton yang akan memulakan pelaburan RM10 bilion di Automotif City di Tanjung Malim, ini ertinya 'good governance' (tadbir urus yang baik)," kata beliau ketika berucap pada Konvensyen Nasional Kerajaan Perpaduan di Pusat Dagangan Dunia Kuala Lumpur (WTCKL), di sini hari ini.

(Perdana Menteri, Datuk Seri Anwar Ibrahim berucap pada Majlis Konvensyen Nasional Kerajaan Perpaduan 2023 di Pusat Dagangan Dunia Kuala Lumpur (WTCKL) hari ini/ Foto BERNAMA)

Tambah Perdana Menteri, antara kejayaan lain Kerajaan Perpaduan dalam tempoh enam bulan ialah menarik pelaburan digital dari Amazon Web Services jangka kini dan sederhana sebanyak RM25.5 bilion yang membuka peluang pekerjaan kepada rakyat.Menurutnya, kestabilan negara hari ini sudah mula menarik minat pelabur-pelabur asing.Kecenderungan pelaburan asing ke negara ini sudah menampakkan petanda positif disebabkan kestabilan politik dan tadbir urus negara yang cekap.


KUALA LUMPUR, 16 Mei- Platform Sains Terbuka Malaysia (MOSP) dilancarkan dalam usaha menggalakkan perkongsian pintar antara ahli akademik dengan penggiat industri, sekali gus merancakkan lagi bidang inovasi berteraskan penyelidikan, menurut Timbalan Perdana Menteri, Datuk Seri Fadillah Yusof."Menerusi inisiatif MOSTI (Kementerian Sains dan Teknologi) dan Akademi Sains Malaysia ini para akademik bukan sahaja di Malaysia, tetapi dari seluruh dunia juga boleh berkongsi untuk memfokuskan dalam penyelidikan mereka secara terbuka."Ia bukan sahaja telus tetapi pada masa sama kita membuat secara kolaboratif. Kerjasama ini diharap bukan sahaja menjimatkan masa disebabkan tidak ada duplikasi tapi ia lebih manfaat dan boleh mencepatkan lagi usaha kita membangunkan apa sahaja penyelesaiaan melalui sains," kata Fadillah selepas melancarkan MOSP di sini Menerusi platform kolaborasi bersama Akademi Sains Malaysia, 10 bidang kajian diberi tumpuan termasuk Biologi, Sains Kimia dan Matematik, Fizik, Kejuruteraan, Agrikultur, Teknologi Maklumat dan Telekomunikasi serta Kesihatan.Orang ramai boleh mengunjungi platform berkenaan menerusi laman sesawang, mosp.gov.my.

(Datuk Seri Fadillah berkata MOSP rancakkan lagi bidang inovasi berteraskan penyelidikan)


Konvensyen Nasional Kerajaan Perpaduan 2023, tepis spekulasi

KUALA LUMPUR, 14 Mei - Konvensyen Nasional Kerajaan Perpaduan 2023 yang bersidang hari ini berjaya menepis spekulasi yang menyentuh keutuhan Kerajaan Perpaduan.Perdana Menteri, Datuk Seri Anwar Ibrahim dalam ucapan Amanat Perdananya, yakin perhimpunan julung kali diadakan ini membuktikan kekukuhan dan kestabilan kerajaan yang dibentuk sejak enam bulan lalu."Dengan konvensyen hari ini memberikan isyarat yang jelas kepada rakyat Malaysia dan dunia. kerajaan ini bukan sahaja stabil, Innsya-Allah kekal sehingga pilihanraya umum akan datang, kekal untuk apa? Kekal untuk memastikan tatakelola lebih baik, hentikan amalan rasuah dan salah guna kuasa dan keduanya pastikan dasar yang boleh memacu pertumbuhan dan membela nasib rakyat negara kita," kata Anwar, di sini.Konvensyen yang diadakan di Pusat Dagangan Dunia Kuala Lumpur ini menghimpunkan 10,000 perwakilan daripada 19 parti politik dalam gabungan Kerajaan Perpaduan.Bertemakan "Madani: Mengangkat Agenda Rakyat" konvensyen bermula pagi tadi dengan Konvensyen  Nasional Wanita Kerajaan Perpaduan dan Konvensyen Nasional Pemuda Puteri Kerajaan Perpaduan.

(Perdana Menteri Datuk Seri Anwar Ibrahim danTimbalan Perdana Menteri Datuk Seri Dr Ahmad Zahid Hamidiberbual-bual selepas Konvensyen Nasional Kerajaan Perpaduandi Pusat Dagangan Dunia Kuala Lumpur)

Dalam acara kemuncak, sidang turut membincangkan isu ekonomi rakyat, membina negara bangsa dan halatuju Malaysia Madani.Konvensyen turut melibatkan ucaptama daripada lima pimpinan utama terdiri daripada Datuk Seri Dr Ahmad Zahid Hamidi, Anthony Loke, Datuk Patinggi Tan Sri Dr Abang Johari Openg, Datuk Seri Panglima Hajiji Noor dan Datuk Seri Panglima Mohd Shapie Apdal.


JPJ hasrat laksana pendigitalan penuh pastikan perkhidmatan lebih berkesan - Loke

SEREMBAN, 14 Mei - Jabatan Pengangkutan Jalan (JPJ) berhasrat melaksanakan penyampaian perkhidmatan secara pendigitalan penuh pada masa akan datang bagi memastikan kualiti penyampaian agensi itu kepada masyarakat berjalan lancar dan berkesan. Menteri Pengangkutan Anthony Loke Siew Fook berkata konsep pendigitalan itu telahpun dimulakan menerusi Pelan Strategik Pendigitalan JPJ 2021-2025 dengan pelbagai inisiatif merangkumi pelan infrastruktur teknologi maklumat, tadbir urus dan kompetensi.“Memang kita harap akan ada pendigitalan penuh, tetapi ia akan mengambil masa sebab ada banyak sistem yang perlu diintegrasikan. Sekarang 2023 kita telah pun ada beberapa inisiatif seperti Pendigitalan Lesen Kenderaan Motor (eLKM) dan Lesen Memandu Malaysia (eLMM) selaras pemacuan digitalisasi itu.“JPJ eBid lebih awal kita buat sejak 2019 dan dalam masa dua tahun yang akan datang ini, banyak lagi inisiatif pendigitalan yang akan dilaksanakan oleh JPJ,” katanya kepada pemberita selepas merasmikan Sambutan Ulang Tahun Hari JPJ ke-77 bertemakan ‘Digitalisasi Kebitaraan JPJ’ yang diadakan selama tiga hari sejak Jumaat di sini.Beliau berkata konsep pendigitalan itu turut diaplikasikan ke dalam strategi penguatkuasaan yang lebih holistik antaranya menggunakan dron untuk mengesan pesalah yang melanggar peraturan lalu lintas termasuk ketika Ops Hari Raya Aidilfitri lepas.

Jelasnya, penggunaan kamera aksi pengawasan (EAC) dan sistem Peranti Penguatkuasaan Pengurusan Pintar (SmED) yang memfokuskan kepada Operasi Tanpa Sentuh JPJ (Camera Go-Pro) serta teknologi sistem High Speed Weigh-in-Motion (Hi-WiM) juga terus dipergiat untuk meningkatkan keberkesanan penguatkuasaan JPJ.

Sementara itu, dalam majlis berkenaan, Loke turut melancarkan beberapa inisiatif baharu diperkenalkan JPJ termasuk e-Book Kurikulum Pendidikan Pemandu (KPP), JPJeID, JPJ Mobile dan bidaan Nombor Pendaftaran Kenderaan (FF) yang dibuka selama lima hari bermula hari ini menerusi JPJeBid.“Saya yakin inisiatif baharu ini akan memberi manfaat secara langsung kepada rakyat serta membolehkan JPJ berada pada tahap terbaik sebagai penyedia perkhidmatan awam dan penguatkuasa yang mesra, cekap dan telus,” katanya. - BERNAMA


Pengendali syarikat penerbangan, feri diminta tambah jumlah perjalanan ke Langkawi sempena LIMA ‘23

SEREMBAN, 14 Mei - Pengendali syarikat penerbangan dan feri diminta untuk menambahkan jumlah perjalanan ke Langkawi bagi menampung kapasiti pengunjung sempena Pameran Udara dan Maritim Antarabangsa Langkawi 2023 (LIMA ‘23) pada minggu hadapan.Menteri Pengangkutan, Anthony Loke Siew Fook berkata mereka diharap dapat memberi kerjasama berikutan jangkaan jumlah pengunjung yang lebih ramai dalam tempoh berkenaan untuk menyaksikan pameran antarabangsa tersebut."Kita ada pengalaman baik dan syarikat yang menganjurkan sudah tentu sudah buat persiapan sudah lama, lebih setahun persiapan dibuat dan saya difahamkan sambutan kali ini cukup luar biasa," kata Loke, di sini.Beliau berkata demikian kepada pemberita selepas merasmikan Sambutan Ulang Tahun Hari Jabatan Pengangkutan Jalan (JPJ) ke-77 yang turut dihadiri Ketua Setiausaha MOT Datuk Jana Santhiran Muniayan dan Ketua Pengarah JPJ Datuk Zailani Hashim di sini hari ini.Dalam pada itu, beliau turut memaklumkan kerja-kerja pergerukan alur pelayaran bagi laluan feri penumpang dari Kuala Perlis ke Langkawi juga telah selesai dilaksanakan mengikut jadual, sekali gus tidak akan menganggu perjalanan feri semasa pameran LIMA. Sementara itu beliau berkata banyak syarikat penerbangan dan maritim tempatan dan luar negara menunjukkan minat yang tinggi untuk mempamerkan produk mereka pada LIMA kali ini apabila kesemua reruai yang disediakan habis ditempah.

(Anthony Loke pada Sambutan Ulang Tahun Hari Jabatan Pengangkutan Jalan (JPJ) ke-77/FOTO BERNAMA)

"Sambutan diterima cukup luar biasa, tiada satu pun booth kosong, semua telah ditempah, berapa jumlah sebenar (syarikat mengambil bahagian) itu akan kita maklumkan selepas mesyuarat penyelarasan LIMA ‘23 malam esok. Banyak juga perjanjian akan ditandatangani semasa pameran ini yang akan beri kelebihan kepada kita."Dari segi persiapan saya tak risau sebab kita dah ada pengalaman dan syarikat yang diberikan amanah anjurkan ia sudah tentu dah buat persiapan lebih setahun. Ia merupakan pameran yang amat dinanti-nantikan oleh semua," katanya.Pameran LIMA ’23 dijadualkan berlangsung selama lima hari bermula 23 Mei ini dengan kali terakhir pameran dwitahunan itu diadakan adalah pada 2019 dan tidak diadakan pada 2021 susulan pandemik COVID-19 yang melanda dunia ketika itu.Lebih 600 syarikat dari 60 buah negara dijangka mengambil bahagian dalam LIMA kali ini berbanding 400 syarikat pada edisi 2019.


Agong, Permaisuri zahir tahniah kepada Nur Hanisah

KUALA LUMPUR,14 Mei - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah hari ini menzahirkan ucapan tahniah kepada anak kelahiran Pahang, Nur Hanisah Aripin, di atas pencapaian skor sempurna iaitu 100 peratus bagi mata pelajaran MA2 Managing Costs & Finance dalam bidang pengajian Foundation in Accountancy ACCA di INTEC Education College, Shah Alam, Selangor baru-baru ini.Turut menzahirkan ucapan tahniah ialah Raja Permaisuri Agong Tunku Azizah Aminah Maimunah Iskandariah.Istana Negara menerusi catatan Facebook rasmi memaklumkan Seri Paduka Baginda berdua menzahirkan rasa sukacita dan bangga atas kejayaan Nur Hanisah yang mendapat tempat pertama di Malaysia dan di peringkat dunia bagi mata pelajaran tersebut.Ia sekali gus mengharumkan nama negeri Pahang dan Malaysia di persada dunia.“Pencapaian bekas pelajar Maahad Tahfiz Negeri Pahang ambilan 2017-2021 itu membuktikan sekali lagi bahawa anak negeri Pahang dan rakyat Malaysia, dengan iltizam dan usaha yang bersungguh-sungguh, mampu bersaing dan mencapai kecemerlangan di peringkat dunia.

“Semoga kecemerlangan beliau menjadi inspirasi kepada seluruh pelajar anak Pahang dan Malaysia yang lain untuk bekerja keras dan memberikan yang terbaik bagi mencapai kejayaan dalam bidang masing-masing,” menurut catatan itu.Nur Hanisah merupakan pelajar cemerlang dengan pencapaian 11A dalam Peperiksaan Sijil Pelajaran Malaysia bagi tahun 2021.Beliua juga berjaya khatam hafazan 30 juzuk al-Quran pada tahun 2020.Selain itu, Nur Hanisah juga telah lulus ujian pra-syahadah 5 juzuk al-Quran pada tahun 2021.


Konvensyen Nasional Kerajaan Perpaduan berlangsung hari ini

KUALA LUMPUR, 14 Mei - Tumpuan hari ini terarah ke Pusat Dagangan Dunia Kuala Lumpur yang menghimpunkan perwakilan dan pemimpin daripada 19 parti politik yang membentuk Kerajaan Perpaduan bagi membina kerjasama lebih utuh pada masa depan.Seawal 10 pagi, Konvensyen Nasional Kerajaan Perpaduan yang diadakan buat julung kali membuka tirainya menerusi Konvensyen Nasional Wanita Kerajaan Perpaduan dan Konvensyen Nasional Pemuda Puteri Kerajaan Perpaduan, yang diadakan secara serentak.Konvensyen Wanita akan memfokuskan kepada agenda ekonomi, pembinaan negara bangsa dan peranan wanita dalam konteks Malaysia MADANI. Sementara itu, satu jentera baharu iaitu ‘Geng Perpaduan’ yang melibatkan semua sayap pemuda parti gabungan kerajaan ini akan dilancarkan sempena konvensyen itu bagi memperkukuh kerjasama dan mengatur gerak kerja dalam menghadapi Pilihan Raya Negeri (PRN) di enam negeri.Jentera itu merupakan platform baharu buat pemuda dalam parti gabungan Kerajaan Perpaduan yang dianggotai sayap Pemuda Barisan Nasional (BN), Pakatan Harapan (PH), Gabungan Parti Sarawak (GPS), Gabungan Rakyat Sabah (GRS) dan Parti Warisan.Konvensyen Nasional Kerajaan Perpaduan meneruskan agendanya pada pukul 2 petang dengan ‘Bicara Rakyat’ oleh pemimpin-pemimpin parti Kerajaan Perpaduan bagi membicarakan mengenai komitmen dalam menyelesaikan isu rakyat termasuk ekonomi, masa depan pembinaan negara bangsa dan konsep MADANI dalam pelaksanaan agenda rakyat.

Segmen itu terbahagi kepada tiga sesi iaitu Memperkasa Ekonomi Rakyat, Membina Negara Bangsa dan Malaysia MADANI.Kemuncak konvensyen bertemakan ‘MADANI Mewajahi Masa Depan Malaysia’ itu bermula pada pukul 3.30 petang dengan amanat Pengerusi Sekretariat Kerajaan Perpaduan, Perdana Menteri Datuk Seri Anwar Ibrahim sebelum berakhir dengan deklarasi konvensyen.Anwar sebelum ini dilaporkan berkata konvensyen berkenaan diadakan bagi memastikan gerak langkah dan hala tuju yang seiring dalam memimpin negara antara parti-parti yang membentuk Kerajaan Perpaduan, selain bertujuan untuk menentukan pemikiran dan dasar yang sama antara parti.Penganalisis politik Prof Dr Ahmad Martadha Mohamed berkata konvensyen itu amat penting dalam memberikan optik positif mengenai kestabilan politik negara sekali gus pemangkin penting kepada pertumbuhan ekonomi negara.Beliau berkata konvensyen berkenaan bukan sahaja bakal mendapat perhatian pemerhati politik tempatan dan antarabangsa malah mampu membina keyakinan pelabur asing terhadap prestasi Kerajaan Perpaduan di bawah kepimpinan Anwar.-- BERNAMA


Empat agensi diarah siasat pihak terlibat rasuah, sebabkan kerugian negara

KUALA LUMPUR, 13 Mei- Empat agensi diarahkan untuk menyiasat dan mengambil tindakan perundangan terhadap pihak yang bertanggungjawab atas kerugian ditanggung negara akibat rasuah. Perdana Menteri, Datuk Seri Anwar Ibrahim berkata ia melibatkan Suruhanjaya Pencegahan Rasuah Malaysia (SPRM), Lembaga Hasil Dalam Negeri (LHDN), Bank Negara Malaysia (BNM) dan Polis Diraja Malaysia (PDRM)."Kaya tidak apa, tapi yang korup, harta berbilion dalam dan luar negara, yang menyorok. Itu mereka nampaknya kumpul. Tapi saya sudah ambil keputusan dan tekad masalah Malaysia ini mesti diselamatkan dan ini memerlukan tekad politik yang jelas, yang tegas bukan soal kaum, bukan soal penganut agama berbeza, dia soal akhlak, soal nilai," katanya.

(Datuk Seri Anwar Ibrahim ketika ditemui pemberita pada Program Aidilfitri Malaysia Madani anjuran JAWI di Dataran Merdeka)

Beliau bercakap kepada media selepas menghadiri Program Aidilfitri Malaysia Madani anjuran Jabatan Agama Islam Wilayah Persekutuan (JAWI) di Dataran Merdeka, di sini hari ini.Semalam media melaporkan, Malaysia dianggarkan berdepan dengan jumlah kerugian sebanyak RM4.5 trilion dalam tempoh 26 tahun disebabkan rasuah dan ketirisan,.Menurut EMIR Research, badan pemikir berpangkalan di Kuala Lumpur, anggaran kerugian yang dihadapi negara bermula dari Krisis Kewangan Asia pada 1997 sehingga tahun ini adalah secara konservatif dan jumlahnya berkemungkinan lebih besar.


Kerajaan Perpaduan tidak pinggirkan mana-mana negeri walaupun berbeza politik

(Perdana Menteri, Datuk Seri Anwar Ibrahim bersama Menteri Besar Kelantan, Datuk Ahmad Yakob ketika hadir pada Majlis Rumah Terbuka Malaysia Madani di perkarangan Stadium Sultan Muhammad IV/ Foto BERNAMA)

KOTA BHARU, 13 Mei - Kerajaan Perpaduan akan sentiasa berlaku adil dan tidak meminggirkan mana-mana negeri meskipun berbeza ideologi politik dalam memastikan keselesaan dan kesejahteraan rakyat. Perdana Menteri, Datuk Seri Anwar Ibrahim berkata ia dapat dilihat dengan pelbagai usaha yang diambil oleh Kerajaan Perpaduan dalam meningkatkan ekonomi dan taraf hidup penduduk di Kelantan tahun ini seperti meningkatkan akses kemudahan perubatan kepada komuniti setempat dan mengurangkan kesesakan pesakit di fasiliti-fasiliti kesihatan sedia ada. Ini merangkumi pelaksanaan projek membaik pulih dan menaik taraf klinik-klinik kesihatan di seluruh Kelantan seperti Bachok, Gua Musang, Jeli, Kota Bharu dan Kuala Krai yang melibatkan 38 fasiliti dengan menelan perbelanjaan sebanyak RM9.3 juta ringgit. Pada masa sama, kerajaan juga amat prihatin terhadap isu banjir yang sering membelenggu rakyat Kelantan dan penyelesaian yang ampuh perlu dirungkai bagi menoktahkan isu berkenaan. Selain itu, pembinaan Jambatan Palekbang turut akan menjadi pencetus kepada pembangunan baharu di jajahan Tumpat dan merangsang lagi pembangunan sedia ada di Kota Bharu.

(Perdana Menteri, Datuk Seri Anwar Ibrahim menyampaikan ucapan pada Majlis Rumah Terbuka Malaysia Madani di perkarangan Stadium Sultan Muhammad IV, Kota Bharu/ Foto BERNAMA)

"Saya nak rekod pada tahun ini 2023 berbanding dengan tahun sebelumnya, ini lah tahun di mana paling banyak projek diluluskan di Kelantan, jadi kalau saudara-saudara dengar pandangan di sebaliknya maknanya ia tidak mewakili fakta dan kebenaran,"Beliau berkata demikian ketika berucap pada Majlis Rumah Terbuka Malaysia Madani di perkarangan Stadium Sultan Muhammad IV, di sini malam tadi. Hadir sama, Timbalan Perdana Menteri, Datuk Seri Dr Ahmad Zahid Hamidi dan Datuk Seri Fadillah Yusof serta Menteri Besar Kelantan, Datuk Ahmad Yakob. Sementara itu, Perdana Menteri turut mengharapkan sokongan dan komitmen yang padu daripada seluruh rakyat Kelantan dalam merealisasikan Agenda Membangun Malaysia Madani. Menurutnya, ia merupakan wadah bersepadu dan holistik, bertunjangkan dasar-dasar yang berorientasikan masa depan demi mewujudkan sebuah masyarakat yang madani, maju, terampil dan terangkum.


Projek Laluan Rel Pantai Timur pemangkin pembangunan negeri-negeri lain

KOTA BHARU, 12 Mei - Projek Laluan Rel Pantai Timur (ECRL) akan menjadi pemangkin dan pencetus kepada pembangunan bagi negeri-negeri yang dianggap terpisah daripada perkembangan pesat di Lembah Klang. Ketika berucap pada Majlis Pelancaran Pembinaan Stesen Pertama ECRL di Kota Bharu, Perdana Menteri, Datuk Seri Anwar Ibrahim mahu, ia di manfaatkan sebaiknya demi kepentingan negeri-negeri terlibat termasuk Kelantan. "Mesti ada perancangan teliti untuk mempastikan ada corak perubahan yang lebih ketara di Pantai Timur khususnya Kelantan. Kerajaan negeri dan majlis perbandaran harus juga bersama untuk bukan sahaja memanafaatkan kemudahan ini tetapi mencari jalan dan kaedah baru bagaimana boleh mencetuskan perubahan melalui pelaburan baru menggunakan peluang yang ada melalui pengangkutan bukan sahaja pengangkutan orang ramai rakyat tetapi juga pengangkutan dari segi bahan-bahan pengeluaran pertanian dan industri," katanya. Pada masa sama, Anwar turut berterima kasih kepada Kerajaan Negeri dan Menteri Besar Kelantan, Datuk Ahmad Yakob kerana mengikuti perkembangan kemajuan projek ECRL serta memberikan kerjasama baik terhadap pelaksanaan projek khususnya melibatkan urusan pengambilan tanah.

(Perdana Menteri ketika merasmikan Pembinaan Stesen Pertama ECRL di Kota Bharu/FOTO BERNAMA. Turut hadir Menteri Pengangkutan Anthony Loke dan Menteri Besar Kelantan Datuk Ahmad Yakob)

Mengulas lanjut, beliau turut memaklumkan, dalam tempoh dua hingga tiga tahun sebelum siap projek ECRL mesti ada perancangan teliti untuk memastikan ada corak perubahan lebih ketara di Pantai Timur khususnya Kelantan. Sementara itu, pada majlis sama Anwar turut membayangkan akan mengumumkan berita gembira untuk Kelantan sempena Majlis Rumah Terbuka Aidilfitri Malaysia Madani, malam ini.   Ia meliputi tambahan projek dan peruntukan lebih dari apa yang diumumkan pada Belanjawan Madani sebelum ini. "Saya akan sebut umpamanya beberapa keputusan baru lebih daripada apa yang di umumkan dalam Belanjawan Madani tahun lalu iaitu projek-projek yang saya percaya akan dapat membantu membangunkan negeri Kelantan supaya jangan ketinggalan daripada negeri lain," kata Anwar lagi.


PRN: Rakyat dijamin terima maklumat tepat - Fahmi

KOTA BHARU, 12 Mei - Kementerian Komunikasi dan Digital (KKD) akan memastikan rakyat mendapat maklumat tepat daripada semua pihak sepanjang tempoh Kempen Pilihan Raya Negeri (PRN) yang akan diadakan tidak lama lagi.Menteri Komunikasi dan Digital, Fahmi Fadzil berkata, secara amnya mengikut prinsip demokrasi, rakyat mempunyai hak untuk mendapatkan maklumat sepanjang tempoh tersebut yang juga akan melibatkan beberapa parti politik di negara ini.Bagaimanapun katanya, setakat ini pihaknya belum menerima sebarang arahan atau perbincangan daripada jemaah menteri khususnya berkaitan kebenaran liputan khususnya terhadap pihak pembangkang."Secara amnya prinsip demokrasi adalah rakyat berhak mendapat maklumat jadi kita akan teliti dan mengambil kira kesesuaian dan ekspektasi apa yang rakyat dambakan dan ia akan terpakai kita harap bukan hanya untuk PRN tetapi juga untuk Pilihan raya umum (PRU) sekalipun jadi saya lihat ada beberapa perkara yang kita akan ambil kira," kata Fahmi di sini.

(Fahmi bercakap kepada pemberita selepas mengagihkan sumbangan bakul makanan sempena Aidilfitrikepada 200 penerima termasuk asnaf, ibu tunggal dan Orang Kurang Upaya (OKU) DUN Kota Lamadi perkarangan surau Projek Perumahan Rakyat (PPR) Kota Bharu, Kelantan)

Dalam pada itu, Fahmi menasihatkan masyarakat supaya peka dan berhati-hati dalam menyebarkan sebarang maklumat terutama berkaitan soal raja, agama dan kaum di media sosial.Ia bagi mengelak daripada diambil tindakan oleh pihak Polis Diraja Malaysia (PDRM) jika berlaku perkara diluar kawalan.

Dalam perkembangan lain Fahmi berkata, KKD sedang meneliti cadangan bagi mengusahakan penggunaan teknologi internet satelit di lebih 200 kampung sekitar negeri Kelantan, sebagai salah satu pilihan bagi menangani masalah akses dan rangkaian internet di kawasan terlibat. "Kita ada menerima beberapa cadangan daripada beberapa pihak sebagai contoh ada sejumlah 200 kampung yang ada sebut tadi ini kita sedang teliti kerana sebelum kita meneruskan apa-apa ikhtiar atau program kita perlu membuat kaji selidik dan juga kajian yang rapi dan teliti untuk memastikan penyelesaian tu suai manfaat dengan tempat tersebut," katanya lagi.Mengulas lanjut beliau berkata, pihaknya perlu melakukan kaji semula model yang pernah diguna sebelum ini bagi memastikan kesesuaian sebelum membuat keputusan dan pengumuman tidak lama lagi.Dalam pada itu, jelasnya, secara keseluruhan, masih ada tiga peratus iaitu melibatkan 3,000 kawasan berpenduduk yang belum menerima capaian 4G di seluruh negara dan memerlukan penyelesaian berbeza bagi menyelesaikan isu tersebut.Terdahulu, Fahmi mengagihkan sumbangan bakul makanan kepada 200 penerima termasuk asnaf, ibu tunggal dan orang kurang upaya (OKU) dalam DUN Kota Lama.


Manfaatkan kemudahan internet murah, stabil menerusi ekonomi digital

KUALA LUMPUR, 12 Mei- Masyarakat boleh memanfaatkan kemudahan internet murah dan stabil menerusi ekonomi digital bagi meningkatkan pendapatan dan memajukan ekonomi keluarga. Menteri Komunikasi dan Digital, Fahmi Fadzil berkata pihak kementerian melalui Suruhanjaya Komunikasi Multimedia Malaysia (SKMM) menyediakan kemudahan seperti Pusat Ekonomi Digital (PEDi) dalam usaha menoktahkan kemiskinan. "Dalam kita mengenal pasti 186 pusat ekonomi digital baharu yang akan dilaksanakan sepanjang tahun ini, ia mesti di tempat-tempat yang ditujukan khusus untuk warga yang kita mahu pastikan mereka terlibat dalam ekonomi digital," kata beliau semasa menghadiri Majlis Rumah Terbuka Aidilfitri Kementerian Komunikasi dan Digital di RTM Angkasapuri Kota Media. Fahmi turut menjelaskan pelaksanaan rangkaian 5G di Malaysia tidak terjejas susulan notis penamatan berhubung perolehan perjanjian langganan saham (SSA) yang dikeluarkan Telekom Malaysia Bhd (TM) kepada Digital Nasional Bhd (DNB).Tambah beliau, setakat 30 April lepas, tahap pelaksanaan rangkaian 5G di negara ini telah mencapai tahap 61.7%.Pasukan petugas 5G akan berbincang bersama semua pihak berkaitan bagi memastikan kadar liputan mencapai 80% menjelang penghujung tahun ini.

(Fahmi berkata manfaatkan kemudahan internet murah, stabil menerusi ekonomi digital)


Tiada faktor politik, setiap tindakan telus - SPRM

PUTRAJAYA, 12 Mei - Suruhanjaya Pencegahan Rasuah Malaysia (SPRM) menegaskan bahawa setiap siasatan yang dijalankan bukan bertujuan untuk menekan individu tertentu disebabkan faktor politik.Dalam kenyataan pada Khamis SPRM memaklumkan, setiap tindakan sama ada semasa proses siasatan atau selepas pertuduhan adalah mengikut peruntukan undang-undang berdasarkan prinsip bebas, telus dan profesional.Oleh itu, tegas agensi itu, dakwaan seorang bekas menteri bahawa SPRM sengaja mengada-adakan siasatan bagi tujuan pertuduhan untuk mencemarkan namanya adalah tidak benar sama sekali. "Tohmahan oleh seorang bekas menteri yang mengatakan SPRM sengaja mengada-adakan siasatan bagi tujuan pertuduhan untuk mencemarkan namanya adalah tidak benar sama sekali dan menjejaskan imej suruhanjaya ini.Semalam, ketua pembangkang Datuk Seri Hamzah Zainudin mendakwa kes pertuduhan membabitkan ahli perniagaan Sim Choo Thiam yang turut mengheret namanya, jelas bertujuan untuk merosakkan nama baiknya, Bersatu dan Perikatan Nasional (PN).Beliau yang juga bekas Menteri Dalam Negeri turut mengesahkan dipanggil SPRM bagi memberi keterangan berkait satu kes pendakwaan ke atas ahli perniagaan, Sim Choo Thiam di Mahkamah Sesyen Kuala Lumpur."SPRM ingin menegaskan bahawa semua siasatan yang dijalankan adalah berdasarkan maklumat serta bukti-bukti sahih yang diperoleh oleh suruhanjaya ini."Kertas-kertas siasatan yang telah dilengkapkan dengan penemuan elemen-elemen kesalahan di bawah Akta SPRM 2009 serta akta berkaitan kemudian dirujuk kepada Jabatan Peguam Negara untuk kajian dan pertimbangan sewajarnya," menurut suruhanjaya itu pada Khamis.


RUU penubuhan Majlis Media Malaysia dijangka dibentang Mac 2024 - Fahmi

KUALA LUMPUR, 11 Mei - Rang Undang-undang bagi pembentukan Majlis Media Malaysia masih dalam proses penelitian.Beberapa perkara sedang diperhalusi, sebelum ia dapat dimuktamadkan mengikut prosedur yang ditetapkan.Bagaimanapun, Menteri Komunikasi dan Digital (KKD), Fahmi Fadzil optimis keputusan yang substantif dapat diumumkan sebelum sambutan Hari Wartawan Nasional 2023 pada 28 Mei ini.“Kami perlu melalui proses itu terlebih dahulu, kemudian melalui Pejabat Peguam Negara dan seterusnya ke Parlimen.Kami berharap sebelum penghujung tahun sama ada dalam sesi Oktober atau sesi Februari atau Mac 2024, RUU itu boleh dibentangkan,” katanya.Beliau berkata pada masa ini draf RUU MMC berada di peringkat perbincangan dalam kalangan organisasi media, syarikat berkaitan dan persatuan pengamal media. Sementara itu mengenai insiden kebocoran data yang dilaporkan melibatkan Universiti Teknologi Mara (UiTM), Fahmi berkata Jabatan Perlindungan Data Peribadi (JPDP) telah berhubung dengan universiti itu untuk memastikan UiTM mengisi borang notifikasi kebocoran data serta memberikan kerjasama dalam beberapa perkara.“Saya difahamkan sepatutnya hari ini maklumat itu disampaikan kepada JPDP. Setakat ini saya belum terima apa-apa maklumat terkini tetapi saya harap kita dapat kenal pasti apa yang berlaku dan mengelakkannya daripada berulang,” katanya.Beliau berkata keutamaan perlu diberikan kepada pindaan Akta Perlindungan Data Peribadi bagi memastikan pemegang data memahami aspek penyimpanan data selain pengurusan data dilakukan dengan lebih cermat dan teratur pada masa depan.

(Fahmi ditemui pemberita selepas Majlis Perhimpunan Bulanan KKDyang berlangsung di Auditorium Perdana, Angkasapuri)

Dengan tema 'Raya Sama-sama', program tersebut berlangsung meriah sebelum diteruskan dengan Majlis Rumah Terbuka di perkarangan Wisma Radio, Angkasapuri.


G2G antara langkah tangani masalah pencerobohan perairan oleh nelayan asing

TUMPAT, 11 Mei - Malaysia telah memaklumkan masalah berkaitan pencerobohan nelayan asing kepada pihak berkuasa negara terlibat.Menteri Dalam Negeri Datuk Seri Saifuddin Nasution Ismail berkata, hubungan kerajaan kepada kerajaan (G2G) merupakan antara langkah yang diambil bagi menangani masalah pencerobohan perairan negara oleh nelayan asing.Jelasnya, antara usaha yang diambil kerajaan adalah dengan mengadakan hubungan diplomatik bersama negara jiran dan isu itu sering dibangkitkan setiap kali lawatan kerja ke negara-negara jiran dilakukan.“Hakikatnya insiden (pencerobohan) terus berlaku, ikhtiar kita adalah melalui agensi penguatkuasaan dan operasi serta mengadakan pertemuan G2G dengan negara jiran baik Thailand, Vietnam dan Indonesia."Beberapa bulan lepas melalui kunjungan saya ke Thailand, Filipina dan Indonesia dalam pertemuan dengan rakan sejawatan, hal itu antara perkara saya bangkitkan kerana ia antara usaha pembanterasan secara bersama yang boleh dilakukan," katanya.Beliau berkata demikian pada sidang media selepas meninjau situasi perairan negara dan melawat Pos Agensi Penguatkuasaan Maritim Malaysia (APMM) Pengkalan Kubor, di sini.

(Saifuddin mengulas masalah pencerobohan perairan negara oleh nelayan asingyang terus berlaku biarpun penguatkuasaan oleh agensi berkaitan dilakukan)

Mengulas lanjut, beliau berkata APMM selaku agensi bertanggungjawab mengawal perairan negara terus komited membendung isu pencerobohan oleh nelayan asing."Hari ini saya melihat dan merasai sendiri bagaimana komitmen tinggi diberikan agensi ini dalam melaksanakan tanggungjawab mereka."Malah pada baru-baru ini ketika kita fokus menyambut hari raya, mereka (APMM) pula memulakan Op Pagar Laut dari 9 hingga 30 April melakukan pengawasan sepanjang masa dan mereka berjaya menyekat kemasukan bot nelayan asing, pendatang tanpa izin, menggagalkan percubaan mencuri dan merompak di pelantar minyak tinggal."Dalam tempoh tersebut, mereka berjaya membuat rampasan bernilai keseluruhan RM15 juta,” katanya.


Syarikat swasta nyatakan minat mahu teruskan projek HSR KL - Singapura

JOHOR BAHRU, 11 Mei - Kertas cadangan pelaksanaan semula Projek Kereta Api Berkelajuan Tinggi (HSR) Kuala Lumpur –Singapura yang membabitkan pelaburan swasta sedang diteliti, kata Menteri Pengangkutan, Anthony Loke hari ini.Ia susulan beberapa syarikat swasta yang menyatakan minat untuk melaksana semula projek berkenaan.Katanya, perkara itu turut dibincang bersama Menteri Pengangkutan Singapura, S. Iswaran semasa pertemuan dua hala hari ini."Setakat ini, kita masih di peringkat mendapatkan maklum balas memandangkan terdapat beberapa syarikat swasta yang berminat mahu projek HSR KL-Singapura diteruskan."Saya di sini memberi komitmen Singapura untuk meneliti cadangan dari Malaysia berhubung pelaksanaan sema HSR."Ini juga menjadi komitmen bersama Singapura bagi terus memperkasa jalinan perhubungan antara dua negara membabitkan laluan darat, udara dan air."Oleh itu, Singapura terbuka untuk bekerjasama dengan Malaysia untuk meneliti apa jua cadangan untuk pelaksanaan semula HSR", katanya selepas lawatan kerja ke projek Sistem Transit Rapid (RTS) bersama Menteri Pengangkutan Singapura di sini hari ini.

Sebelum ini media melaporkan, Malaysia terbuka kepada cadangan pelaksanaan semula Projek Kereta Api Berkelajuan Tinggi (HSR) Kuala Lumpur-Singapura selagi ia tidak dibiayai oleh kerajaan.Malaysia dan Singapura mula menandatangani perjanjian dua hala mengenai projek itu pada 13 Disember 2016 sebelum projek itu ditamatkan selepas mengalami beberapa kelewatan.Projek tersebut membabitkan pembangunan sepanjang 350 kilometer yang akan memendekkan masa perjalanan dari Kuala Lumpur ke Singapura kepada hanya 90 minit.


Kerajaan Kelantan rancang bina telaga tiub tangani masalah air

KOTA BHARU, 11 Mei - Kerajaan Kelantan akan membina telaga tiub di kawasan yang mengalami masalah bekalan air bersih kritikal di negeri ini susulan musim panas yang melanda.Menteri Besar Kelantan Datuk Ahmad Yakob berkata kerajaan negeri pada masa ini sedang mendapatkan kerjasama beberapa badan bukan kerajaan (NGO) termasuk pertubuhan Muslim Care bagi melaksanakan usaha itu. “Kita telah berbincang dengan Air Kelantan Sdn Bhd (AKSB) dan Exco untuk menggerakkan sistem telaga tiub. Kita akan cari pihak tertentu seperti NGO Muslim Care Malaysia (Muslim Care) kerana pertubuhan ini banyak membantu memberi khidmat di Sudan, Afghanistan dan sebagainya.“Kita akan bincang dengannya bagaimana cara untuk membantu membina telaga tiub terutama di kawasan yang mengalami masalah bekalan air kritikal pada musim panas ini. Kita memang memantau bekalan air di negeri ini,” katanya.Beliau berkata demikian kepada pemberita selepas merasmikan Majlis Karnival Bio Kelantan 2023 di Kompleks Islam Darulnaim di Lundang di sini hari ini yang turut dihadiri Pengerusi Jawatankuasa Pertanian, Industri Asas Tani, Bioteknologi, Teknologi Hijau dan Alam Sekitar negeri Tuan Mohd Saripudin Tuan Ismail.

Selain itu, Ahmad menasihatkan rakyat supaya sentiasa berjaga-jaga berikutan cuaca panas yang melanda kini seperti mengurangkan aktiviti luar dan tidak melakukan pembakaran terbuka.Katanya, banyak pihak telah mengeluarkan pelbagai nasihat berhubung fenomena kemarau dan berharap rakyat dapat mematuhi semua peringatan itu bagi mengelak sesuatu yang tidak diingini berlaku.Dalam pada itu beliau turut menasihatkan petani negeri ini agar merancang jadual kerja harian bagi mengelak terdedah kepada cuaca panas dalam tempoh yang lama.Pihak sekolah juga dinasihatkan menjaga keselamatan pelajar masing-masing dengan mengambil langkah bersesuaian seperti mengingatkan pelajar untuk minum air secukupnya.- BERNAMA


1.5 tan abu al-Quran tiada perakuan KDN dilupuskan

GEORGETOWN, 11 Mei - Kementerian Dalam Negeri (KDN) melupuskan sebanyak 1.5 tan abu bahan dan teks al-Quran di perairan berdekatan Pulau Kendi, di sini hari ni.Timbalan Menteri Dalam Negeri Datuk Seri Dr Shamsul Anuar Nasarah berkata, proses pelupusan adalah sebahagian daripada usaha 'Ke Arah Sifar al-Quran Tiada Perakuan KDN' pada pukul 10.30 pagi tadi."Kira-kira 2,750 naskhah al-Quran yang diproses menjadi bongkah abu dijalankan dengan kedalaman 18 meter di perairan Pulau Kendi, kira-kira 15 batu nautika dari Markas Pasukan Polis Marin Wilayah Satu Batu Uban."Pengumpulan teks dan bahan al-Quran menerusi tiga pendekatan iaitu penguatkuasaan, advokasi dan program komuniti (tanggungjawab sosial korporat).“Melalui tindakan penguatkuasaan, pengumpulan teks dan bahan terhasil daripada rampasan al-Quran yang tiada perakuan daripada penjual, pengimport, pengedar di premis-premis jualan, simpanan, pintu-pintu masuk negara dan perniagaan secara online.“Menerusi program advokasi antaranya kempen Jom Exchange al-Quran (JEQ) pula, kita kumpulkan al-Quran yang tiada perakuan KDN yang diserahkan secara sukarela oleh orang ramai dan kita tukarkan dengan al-Quran baharu,” katanya selepas menyempurnakan Program Pemuliaan (Pelupusan) al-Quran di sini, hari ini.

(Timbalan Menteri Dalam Negeri Datuk Seri Dr Shamsul Anuar Nasarah pada Majlis Penyampaian Cenderamata dan Sidang Media Program Pemulian (Pelupusan) Al-Quran/FOTO FB Dr Shamsul Anuar)

Mengulas lanjut Shamsul Anuar berkata, kesemua abu daripada naskah berkenaan adalah yang dikumpul dari kawasan Pulau Pinang.Beliau turut menasihati orang ramai agar tidak membeli, menjual atau mengedar Al-Quran yang tiada perakuan KDN.

Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Malaysia (Jawatankuasa Muzakarah MRI) Kali ke-30 memutuskan bahawa al-Quran yang rosak, koyak, tidak lagi boleh dibaca atau bukan rasmi Rasm Uthmani (tidak diperakui KDN) hendaklah dilupuskan dengan tertib dan terkawal.Keputusan itu dibuat pada 22 Ogos 1992 dan perlu melalui proses pendebuan dan pelepasan di laut atau ditanam di tempat tersembunyi bagi mengelak salah faham orang ramai.


Isu Myanmar dirumus lebih baik menerusi Sidang Kemuncak ASEAN ke-42

LABUAN BAJO, 11 Mei - Penganjuran Sidang Kemuncak ASEAN ke-42 berjaya merumuskan isu Myanmar yang agak rumit dengan lebih baik.Perdana Menteri, Datuk Seri Anwar Ibrahim berkata, negara-negara anggota ASEAN kekal dengan prinsip mereka untuk mempertahankan pelaksanaan Konsensus Lima Perkara (5PC) dalam berhadapan isu tersebut.Malaysia mengambil pendirian yang lebih jelas yang mahu isu tersebut diselesaikan dengan segera.Penangguhan penyelesaian isu tersebut akan memberi kesan kepada negara-negara jiran seperti Malaysia yang turut menerima pelarian dari negara tersebut yang kini mencecah lebih 200,00 orang pelarian. "Isu yang dianggap agak kontroversi, rumit, Myanmar itu juga dapat dirumuskan dengan lebih baik. Negara-negara nampak kekal pertahanan prinsip Konsensus Lima Perkara (5PC) itu, iaitu yang menyentuh soalan kemanusiaan, soal penyelesaian mengikut rukun antarabangsa dan lain-lain, tetapi memberi ruang supaya ada kemungkinan secara tidak rasmi, berunding terus bukan sahaja dengan kekuatan Junta tapi semua yang terlibat," kata Anwar di sini.

(Perdana Menteri ketika ditemui media di Labuan Bajo)

Sementara itu, Presiden Indonesia yang juga Pengerusi ASEAN, Joko Widodo berkata mereka bersedia untuk berbicara dengan sesiapapun termasuk pihak Junta dan pemegang taruh di Mynmar untuk kepentingan kemanusiaan.Beliau menegaskan, kesediaan mereka untuk berbincang bukan bermakna mereka mengiktiraf kerajaan Junta Myanmar tetapi merupakan usaha untuk menghentikan kekerasan dan melindungi rakyat.


Anwar bincang hubungan, kerjasama dua hala bersama empat pemimpin ASEAN

LABUAN BAJO, 11 Mei- Dalam kesibukan menghadiri mesyuarat berkaitan sepanjang Sidang Kemuncak ASEAN ke-42, Perdana Menteri, Datuk Seri Anwar Ibrahim sempat melakukan kunjung hormat dan pertemuan bilateral dengan beberapa rakan sejawatnya.Antara pemimpin yang ditemui termasuklah Sultan Brunei, Sultan Hassanal Bolkiah, Perdana Menteri Laos, Sonexay Siphandone, Perdana Menteri Timor Leste, Taur Matan Ruak dan Perdana Menteri Vietnam, Pham Minh Chinh.Datuk Seri Anwar dalam kunjungan hormat ke atas Sultan Brunei menyampaikan hasrat Malaysia untuk menjemput Brunei ke Annual Leaders Consultation yang akan dihoskan Malaysia tahun ini. Perbincangan juga tertumpu kepada bidang pelaburan, penandaan tanah, kerjasama dalam kebudayaan dan pendidikan untuk dimanfaatkan kedua-dua negara.Dalam pertemuan bilateral dengan Perdana Menteri Vietnam Pham Minh Chinh pula, Perdana Menteri menyampaikan keterbukaan Malaysia menerima kehadiran delegasi mereka ke Putrajaya sempena ulangtahun ke-50 kedua-dua negara.Perbincangan turut menyentuh bidang pelaburan selain berharap agar isu pencerobohan nelayan Vietnam di perairan Malaysia dapat ditangani setegasnya.

Kesepakatan untuk menjalin lebih banyak kerjasama dalam bidang perbankan, program latihan pegawai dan diplomat selain pendidikan serta industri agrikultur antara yang dipersetujui dalam pertemuan dua hala Datuk Seri Anwar bersama rakan sejawatnya, dari Laos Sonexay Siphandone.Dalam pertemuan dua hala bersama Perdana Menteri Timor Leste pula, Perdana Menteri mengulangi sokongan penuh berkaitan permohonan republik itu dalam keanggotaan keluarga ASEAN.Malah, perbincangan turut menyentuh tentang keperluan meningkatkan peluang kerjasama dalam pelaburan, perdagangan, agrikultur dan bidang pembuatan makanan yang menuntut kebersamaan serta komitmen berterusan kedua-dua negara.


12 syarikat konsesi setuju laksana sistem pembayaran terbuka - Nanta

SUBANG JAYA, 10 Mei - Sebanyak 12 Syarikat Konsesi bersetuju untuk melaksanakan sistem pembayaran tol terbuka menggunakan kad debit dan kredit, yang dijangka berkuat kuasa sepenuhnya pada September depan.Menteri Kerja Raya, Datuk Seri Alexander Nanta Linggi memaklumkan, rundingan bersama konsesi lain masih diteruskan.Beliau berkata lebuh raya berkenaan adalah Lebuh raya Duta-Ulu Kelang Expressway (DUKE), Lebuhraya Damansara - Puchong (LDP); Skim Penyuraian Trafik KL Barat (SPRINT); Lebuhraya Shah Alam (KESAS); Terowong SMART serta Lebuhraya Kuala Lumpur - Putrajaya (MEX).Katanya ia juga melibatkan Lebuhraya Sungai Besi; Lebuhraya Baru Pantai (NPE); Lebuhraya Bertingkat Ampang-Kuala Lumpur (AKLEH); Lebuhraya Koridor Guthrie; Jambatan Pulau Pinang dan Lebuhraya Butterworth-Kulim (BKE). “Setakat ini, ini adalah syarikat konsensi yang setuju melaksanakan sistem pembayaran terbuka, yang lain rundingan masih dibuat dan kita berharap ada lagi yang tampil untuk bersama mengambil bahagian,” katanya.

(Nanta bercakap kepada pemberita selepas melawatPusat Pemantauan Trafik (TMC) Menara Korporat, Persada PLUS di Subang/FOTO BERNAMA)

Tambahnya, kerajaan juga akan terus meneliti aspek keselamatan bagi memastikan pelaksanaannya sempurna.

"Kesemua aspek kita hendak pastikan risiko dalam kadar minimum, itu sebab perbincangan ambil masa kerana kita mahu pastikan isu-isu dan kemungkinan masalah tidak akan berlaku. Jadi tidak boleh tergesa-gesa " kata Nanta.Dalam pada itu, Nanta turut memaklumkan kerja awal naik taraf melibatkan projek pelebaran laluan lebuh raya Sedenak dan Pasir Gudang, Johor sudah bermula dengan peruntukan sebanyak RM525 juta.Projek dijalankan bawah peruntukan Belanjawan 2023.“Peruntukan adalah bawah Belanjawan 2023 dan apabila telah diluluskan, kerja-kerja awal sudah dibuat dan kita serahkan pada PLUS untuk melaksanakan sepenuhnya,” kata beliau.


PM puji pemimpin belia ASEAN ketengah isu kemiskinan

LABUAN BAJO, 11 Mei-  Perdana Menteri, Datuk Seri Anwar Ibrahim menegaskan ASEAN tidak boleh membiarkan isu peminggiran dan kemiskinan terus diketepikan, sebaliknya ia perlu diberi tumpuan agar masalah itu dapat diselesaikan.

Jelasnya, sebarang transformasi di rantau tersebut perlu bersifat inklusif dan tidak mengetepikan mana-mana pihak.Beliau turut memuji komitmen yang ditunjukkan pemimpin belia ASEAN dalam mengetengahkan isu tersebut yang seharusnya mendapat perhatian semua pihak "Saya kagum dengan komitmen dan kefahaman pemimpin belia kita (ASEAN) bahawa apa-apa transformasi mesti inklusif. "Datang dari pengalaman saya semasa muda sebagai aktivisme pelajar, bahawa belia mesti menyatakan diri mereka dengan jelas dan penuh keberanian," katanya ketika berucap pada Perjumpaan Pemimpin ASEAN bersama Perwakilan Belia ASEAN di sini.Tambahnya, gabungan idea golongan belia dan kebijaksanaan para pemimpin merupakan kombinasi terbaik untuk kemajuan ASEAN.


Penyelesaian konflik Myanmar antara disepakati Menteri Luar ASEAN

LABUAN BAJO, 10 Mei- Penyelesaian kepada konflik Mynmar dan jenayah rentas sempadan antara perkara yang disepakati Menteri-menteri Luar Negeri ASEAN dalam mesyuarat bersama sempena Sidang Kemuncak Asean ke-42.Ia antara topik hangat yang dibincangkan menerusi tiga mesyuarat iaitu Mesyuarat Menteri-menteri Luar Negeri (AMM), Mesyuarat Majlis Komuniti Politik-Keselamatan ASEAN ke-26 (APSC) dan Mesyuarat Majlis Penyelarasan ASEAN ke-33 (ACC ke-33).Menteri Luar, Datuk Seri Dr. Zambry Abd Kadir berkata, Konsensus Lima Perkara (5PC) kekal menjadi mekanisme utama dalam menangani situasi di Myanmar.Ia perlu dilaksanakan sepenuhnya oleh pihak-pihak berkenaan selain menyokong usaha Pengerusi ASEAN untuk berdialog dengan semua pemegang taruh di Myanmar."Kita telah buat keputusan bersama bahawa kita jangan mundur ke belakang dalam usaha untuk mengatasi dan membantu menyelesaikan masalah di Myanmar. Ini termasuk dalam urusan yang berkaitan dengan bantuan kemanusiaan yang menjadi salah satu daripada perkara utama yang dibincangkan," katanya.Datuk Seri Dr. Zambry ditemui RTM selepas menyertai ketiga-tiga mesyuarat melibatkan Menteri-menteri Luar Negeri ASEAN di sini.

(Menteri Luar, Datuk Seri Dr. Zambry Abd Kadir ketika menghadiri Mesyuarat Menteri-menteri Luar Negeri di sini)

Menyentuh mengenai jenayah rentas sempadan pula, Malaysia menekankan isu pemerdagangan manusia yang kerap berlaku khususnya melibatkan kes penipuan pekerjaan.Kerjasama pelbagai pihak di peringkat domestik perlu dilakukan selain libat urus dengan INTERPOL dan ASEANAPOL bagi membantu meningkatkan kesedaran masyarakat.Mengulas mengenai penyertaan Timor-Leste ke dalam ASEAN pula, beliau turut mengulangi sokongan Malaysia terhadap permohonan negara itu dan mengalu-alukan sidang kemuncak berkenaan untuk menerima Pelan Hala Tuju Penyertaan Timor-Leste ke ASEAN.


PM hadiri acara pembukaan Sidang Kemuncak ASEAN ke-42

LABUAN BAJO, 10 Mei- Perdana Menteri, Datuk Seri Anwar Ibrahim tiba di Hotel Meruorah Komodo Labuan Bajo untuk sesi pleno dan pembukaan Sidang Kemuncak ASEAN ke-42.Beliau yang tiba dengan menaiki kenderaan eletrik (EV) pada pukul 8.20 pagi disambut Presiden Indonesia, Joko Widodo disusuli pemimpin ASEAN yang lain.Sebanyak lapan pemimpin negara ASEAN hadir ke sidang kemuncak itu kecuali Mynmar yang tidak dijemput dan Thailand yang sedang melalui proses pilihan raya umum.Manakala pemimpin dan delegasi Timor-Leste pula hadir sebagai pemerhati.

(Perdana Menteri, Datuk Seri Anwar Ibrahim disambut Presiden Indonesia, Joko Widodo ketika menghadiri Sidang Kemuncak ASEAN ke-42 di sini / Foto BERNAMA)

Bertemakan 'Asean Matters: Epicentre of Growth', pertemuan para pemimpin ASEAN pada sidang kemuncak tersebut dijangka memfokuskan beberapa isu penting bagi meningkatkan pembangunan rantau ASEAN di samping mengukuhkan ekonomi pascapandemik COVID-19.


PM ulangi jemputan kepada Jokowi adakan lawatan rasmi ke Malaysia

LABUAN BAJO, 9 Mei- Perdana Menteri, Datuk Seri Anwar Ibrahim mengulangi jemputan kepada Presiden Indonesia, Joko Widodo untuk mengadakan lawatan rasmi ke Malaysia pada bulan depan susulan lawatan beliau ke Indonesia pada Januari lalu.Jemputan itu merupakan salah satu daripada lima agenda yang disentuh Datuk Seri Anwar dalam pertemuan empat mata kedua-dua pemimpin sejurus tiba di Labuan Bajo untuk Sidang Kemuncak ASEAN ke-42.Menerusi pertemuan selama kira-kira setengah jam itu, Perdana Menteri turut menegaskan Malaysia bersedia menyokong penganjuran Suruhanjaya Kerjasama Dua Hala ke-17 (JCBC) dan Rundingan Tahunan ke-14 yang akan dihoskan Indonesia tahun ini. Malaysia juga sedang melengkapkan prosedur domestik bagi membolehkan perjanjian Border Crossing Agreement (BCA) dan Border Trade Agreement (BTA) ditandatangani.

(Datuk Seri Anwar Ibrahim mengadakan pertemuan dua hala dengan Joko Widodo ketika menghadiri Sidang Kemuncak ASEAN ke-42 / Foto BERNAMA)

Isu pembatasan sempadan maritim dan darat Malaysia-Indonesia turut disentuh dengan Malaysia bersetuju memuktamadkan kedua-dua draf triti maritim dan menandatangani memorandum persefahaman (MoU) Pulau Sebatik dan Sinapad-Sesai di Sektor Sabah-Kalimantan Utara secara pakej pada tahun depan.Agenda kelima yang dibangkitkan ialah mengenai penekanan untuk kedua-dua negara mematuhi pelaksanaan MoU Common Guidelines.Ia bagi menjaga kemaslahatan dan keselamatan nelayan-nelayan di kawasan yang masih dipertikaikan di Selat Melaka.


PM tiba di Labuan Bajo, hadiri Sidang Kemuncak ASEAN

(Anwar Ibrahim (kanan) dan Joko Widodo (kiri)/ Foto Afiq Hambal&PMO Malaysia)

LABUAN BAJO, 9 Mei- Perdana Menteri, Datuk Seri Anwar Ibrahim dan isteri, Datuk Seri Wan Azizah Wan Ismail tiba di sini bagi menghadiri Sidang Kemuncak ASEAN ke-42 2023 di bandar Manggarai Barat, Kepulauan Flores di Wilayah Nusa Tenggara Timur.Pesawat khas yang membawa mereka selamat mendarat di Lapangan Terbang Antarabangsa Komodo pada pukul 3.45 petang dan disambut Menteri Pengangkutan Indonesia, Budi Karya Sumadi.Ketibaan Perdana Menteri dan isteri juga disambut delegasi Malaysia yang tiba lebih awal, diketuai Menteri Luar, Datuk Seri Dr Zambry Abd Kadir dan Ketua Setiausaha Kementerian Luar, Datuk Amran Mohd Zin.Jadual padat menanti Anwar sepanjang tiga hari persidangan termasuk pertemuan dua hala dengan Presiden Indonesia, Joko Widodo. Selain itu, beliau turut dijadual mengadakan pertemuan dengan Perdana Menteri Vietnam, Pham Minh Chinh, Perdana Menteri Laos, Sonexay Siphandone dan Perdana Menteri Timor Leste, Taur Matan Ruak. Anwar juga akan mengambil bahagian dalam Perbincangan Suamuka antara Pemimpin-Pemimpin ASEAN dengan Perwakilan Perhimpunan Antara Parlimen ASEAN, Belia ASEAN, Majlis Penasihat Perniagaan ASEAN, dan Pasukan Petugas Peringkat Tinggi mengenai Komuniti ASEAN Wawasan Pasca 2025. Perdana Menteri juga akan mempengerusikan Sidang Kemuncak Kawasan Pertumbuhan ASEAN Timur Brunei Darussalam-Indonesia-Malaysia-Filipina (BIMP-EAGA) ke-15, selain menghadiri Sidang Kemuncak Segitiga Pertumbuhan Indonesia-Malaysia-Thailand ke-15 (Sidang Kemuncak IMT-GT) di sela-sela Sidang Kemuncak ASEAN.Kira-kira 1,000 delegasi dari 10 negara anggota ASEAN akan berhimpun dalam persidangan itu yang bertemakan 'ASEAN Matters: Epicentrum of Growth', selain Timur Leste yang menjadi negara pemerhati.

(Ketibaan Anwar Ibrahim (kanan) dan isteri di Labuan Bajo disambut Budi Karya Sumadi (kiri)/Foto Afiq Hambali&PMO Malaysia)


PM Anwar ke Indonesia untuk Sidang Kemuncak ASEAN

(Perdana Menteri, Datuk Seri Anwar Ibrahim dan delegasi berlepas ke Labuan Bajo, Indonesia bagi menghadiri Sidang Kemuncak ASEAN ke-42/FOTO FB Anwar Ibrahim)

LABUAN BAJO, 9 Mei - Perdana Menteri Datuk Seri Anwar Ibrahim akan mengetuai delegasi Malaysia ke Sidang Kemuncak ASEAN ke-42 dan mesyuarat berkaitan, di Labuan Bajo, Nusa Tenggara Timur bermula Selasa ini.Anwar akan diiringi Menteri Luar, Datuk Seri Dr Zambry Abd Kadir; Menteri Pelaburan, Perdagangan dan Antarabangsa (MITI), Tengku Datuk Seri Zafrul Tengku Aziz; Menteri Ekonomi, Rafizi Ramli serta pegawai dari Pejabat Perdana Menteri, Kementerian Luar, Kementerian Ekonomi serta MITI.Menteri Luar Negeri Datuk Seri Zambry Abd Kadir berkata, selain Sidang Kemuncak ASEAN dan Permukiman Sidang Kemuncak, Perdana Menteri turut mengambil bahagian dalam Perbincangan Suamuka antara pemimpin ASEAN dengan Perwakilan Perhimpunan Antara Parlimen ASEAN, Belia ASEAN, Majlis Penasihat Perniagaan ASEAN dan Pasukan Petugas Peringkat Tinggi mengenai Komuniti ASEAN Wawasan Pasca 2025."Perdana Menteri akan menghadiri Sidang Kemuncak Segitiga Pertumbuhan Indonesia-Malaysia-Thailand ke-15 (Sidang Kemuncak IMT-GT) serta mempengerusikan Sidang Kemuncak Kawasan Pertumbuhan ASEAN Timur Brunei Darussalam–Indonesia–Malaysia–Filipina (BIMP-EAGA) ke-15, yang dijadualkan di Sidang Kemuncak ASEAN."Sidang Kemuncak ASEAN ke-42 dan mesyuarat berkaitan akan menjadi peluang bagi Malaysia untuk berkongsi dan bertukar pandangan dalam pelbagai isu, termasuk usaha pembinaan komuniti ASEAN Wawasan Pasca 2025, hubungan ASEAN dengan rakan kongsi luar, serta perkembangan serantau dan antarabangsa, termasuk pembangunan di Myanmar dan pelaksanaan Kemuafakatan Lima Perkara (5PC)," katanya.

Menurut kenyataan itu lagi, penyertaan Malaysia dalam Sidang Kemuncak ASEAN ke-42 dan mesyuarat berkaitan menunjukkan komitmennya terhadap kerjasama serantau, memupuk keamanan, kestabilan dan kemakmuran di Asia Tenggara."Semasa di Labuan Bajo, Perdana Menteri juga dijangka mengadakan pertemuan dengan beberapa rakan sejawatannya di ASEAN. Tema Kepengerusian ASEAN Indonesia untuk 2023 ialah 'ASEAN Matters: Epicentrum of Growth'," katanya.


Waris Sultan Sulu digesa kemuka tuntutan ke ICJ jika ada bukti

KUALA LUMPUR, 9 Mei- Waris Sultan Sulu boleh membawa tuntutan terhadap Sabah ke Mahkamah Keadilan Antarabangsa (ICJ), jika mempunyai bukti, bukannya melalui rampasan aset.Jelas Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said, perkara berkenaan bukan isu komersial tetapi ia melibatkan kedaulatan negara."Kenapa tidak pergi ke ICJ? Jika mempersoalkan isu sempadan wilayah ia bukan pada platform timbang tara komersial. Cabar kami dalam ICJ jika anda mendakwa anda layak, mempunyai bukti, pemetaan dan dokumen. Cabar kami dengan cara itu dan kami akan melawan anda sehingga selesai," katanya ketika berucap di Kolokium Timbang Tara Antarabangsa 2023, di sini.

(Datuk Seri Azalina Othman Said berucap di Kolokium Timbang Tara Antarabangsa 2023 di sini / Foto BERNAMA)

Tambahnya lagi, kerajaan akan terus mempertahankan kedaulatan Malaysia serta melaksanakan tindakan undang-undang.Terkini, waris Sultan Sulu cuba merampas tiga hartanah di Paris milik negara selepas gagal dalam cubaan merampas aset di Luxembourg.


Kerjasama ekonomi Malaysia-China terus diperkukuh, pacu sektor automotif

(Perdana Menteri, Datuk Seri Anwar Ibrahim bersama Pengerusi Geely Holding, Eric Li ketika pelancaran kereta Proton X90 pada Majlis Sambutan 40 Tahun Proton di Pusat Pameran dan Dagangan Antarabangsa Malaysia (MITEC) hari ini/ Foto BERNAMA)

KUALA LUMPUR, 7 Mei - Kerjasama ekonomi Malaysia-China akan terus diperkukuh bagi menarik lebih banyak pelaburan terutama dalam sektor automotif tempatan.Perdana Menteri, Datuk Seri Anwar Ibrahim berkata ia sekali gus memastikan industri itu bergerak seiring sejajar dengan ekosistem alam sekitar, sosial dan korporat (ESG) global.Malah kolaborasi Proton-Geely juga dilihat positif bagi mengekalkkan kedudukannya sebagai hab eksport industri automatif terkemuka di Malaysia."Kami sedar mereka banyak membahaskan mengenai ekosistem alam sekitar dan ESG. Pengasas dan pengerusi Geely Holding Group, Eric Li menyebut kepada saya tentang inisiatif segera untuk peralihan, termasuk memiliki kenderaan elektrik (EV) bersama petroleum dan gas. Ini akan memudahkan peralihan kepada EV dan melihat secara pragmatik ke dalam perubahan dan melaksanakan tugas dan patut diberi perhatian oleh pengurusan,"Beliau menyatakannya ketika melancarkan model kenderaan elektrik hibrid ringan (MHEV) pertama Proton Holdings Bhd (Proton), Proton X90 di Pusat Perdagangan dan Pameran Antarabangsa Malaysia di sini hari ini.

(Perdana Menteri, Datuk Seri Anwar Ibrahim berucap pada Sambutan 40 Tahun Proton dan pelancaran Proton X90 di Pusat Pameran dan Dagangan Antarabangsa Malaysia (MITEC) hari ini/ Foto BERNAMA)

Dalam pada itu, Perdana Menteri turut memaklumkan kerajaan akan memudahkan proses bagi memastikan Proton dan Geely berjaya menjadikan Tanjung Malim sebagai pusat automatif utama.Kerjasama itu juga merupakan usaha dalam memastikan produk keluaran nasional turut setanding dengan pengeluaran negara luar terutamanya dari aspek kualiti."Saya telah berbincang perkara ini dengan Menteri Besar Perak untuk memastikan ada kemudahan menjalankan perniagaan yang kita memudahkan proses bahawa segala yang perlu akan dilakukan untuk memastikan itu berjaya."Geely dan Proton berjaya menjadikan Tanjung Malim sebagai pusat automatif utama kerana kami menyedari bahawa kesan sosioekonomi Proton kepada negara adalah penting dengan ekosistem automotifnya," jelas beliau.


Isu dan konflik tidak seharusnya jejaskan kemajuan ASEAN - Zambry

LABUAN BAJO, 9 Mei - Isu dan konflik yang berlaku di mana-mana negara anggota ASEAN tidak seharusnya menjejaskan kemajuan ASEAN secara keseluruhan.Menteri Luar, Datuk Seri Dr. Zambry Abdul Kadir berkata ASEAN mempunyai potensi besar untuk berkembang maju dalam pelbagai bidang dan mencatatkan pertumbuhan terutama dalam aspek ekonomi.Ini juga katanya selari dengan pandangan Perdana Menteri, Datuk Seri Anwar Ibrahim yang mahu melihat rantau ASEAN menjadi contoh kepada negara-negara lain walaupun mempunyai isunya sendiri.

"Jadi pandangan Malaysia ialah kita tidak mahu diseret terus hingga kita lupa matlamat ASEAN dan potensi ASEAN yang boleh diterokai secara bersama oleh semua anggota-anggota ASEAN khususnya dalam konteks kerjasama ekonomi dan merangka pertumbuhan yang sama," katanya pada sidang media sempena penganjuran Sidang Kemuncak ASEAN ke-42, di sini.Tambah Zambry, pelaksanaan Sidang Kemuncak Kawasan Pertumbuhan ASEAN Timur-Brunei-Indonesia-Malaysia-Filipina dan Sidang Kemuncak Segitiga Pertumbuhan Indonesia-Malaysia-Thailand, merupakan antara contoh usaha yang dapat memberi manfaat dan keuntungan kepada negara ASEAN terlibat.


PM lancar Proton X90

(Perdana Menteri, Datuk Seri Anwar Ibrahim ketika bergambar pada Pelancaran Proton X90 ketika Sambutan 40 Tahun Proton di Pusat Pameran dan Dagangan Antarabangsa Malaysia (MITEC) hari ini/ Foto BERNAMA)

KUALA LUMPUR, 7 Mei - Perdana Menteri, Datuk Seri Anwar Ibrahim hari ini melancarkan kenderaan utiliti sukan (SUV) terkini, Proton X90.Ini merupakan model ketiga kepada rangkaian SUV berkenaan selepas X50 dan X70.Ia juga memasuki pasaran Kenderaan Tenaga Baharu (NEV) bagi penawaran teknologi enjin hijau bagi mengurangkan pelepasan karbon.Model berkenaan mula ditawarkan pada harga RM123,800 hingga RM152,800.

(Perdana Menteri, Datuk Seri Anwar Ibrahim ketika melihat hiasan dalaman kereta Proton X90 selepas pelancaran kereta tersebut pada Majlis Sambutan 40 Tahun Proton di Pusat Pameran dan Dagangan Antarabangsa Malaysia (MITEC) hari ini/ Foto BERNAMA)

Ia didatangkan dengan empat varian utama iaitu Standard, Executive,Premium dan Flagship.Model baharu itu dijana oleh enjin TGDi 1.5 liter, yang dipadankan dengan sistem sinergi motor elektrik 48V.Sekali gus menjanjikan penjimatan penggunaan bahan api, pelepasan karbon yang lebih rendah, prestasi yang lebih baik dan pengalaman pemanduan yang lebih lancar.Turut hadir Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz, Menteri Pengangkutan, Anthony Loke, Pengerusi Geely Holding Group, Eric Li Shufu, Pengerusi PROTON, Datuk Seri Syed Faisal Albar dan Ketua Pegawai Eksekutif PROTON, Dr Li Chunrong.